text:
Saturday, June 27, 2015
अपराध आउ दंड - भाग – 4 ; अध्याय – 5
अपराध आउ दंड
भाग – 4
अध्याय – 5
दोसरा दिन सुबहे, ठीक एगारह बजे, रस्कोलनिकोव एक बिल्डिंग में घुसलइ, जेकरा में _ थाना हलइ, पुलिस अफसर के अन्वेषण विभाग में गेलइ, आउ अपन नाम पोरफ़िरी पित्रोविच के पास सूचित करे खातिर निवेदन कइलकइ, त ओकरा ई बात से अचरज होलइ, कि लम्मा समय तक ओकरा नयँ बोलावल गेलइ - जब तक ओकर नाम पुकारल गेलइ, तब तक कम से कम दस मिनट गुजर चुकले हल । जबकि ओकर हिसाब से, लगऽ हलइ, कि लोग ओकरा पर तुरते झपट पड़ते जइतइ । ई दौरान ऊ प्रतीक्षालय में खड़ी रहलइ, जबकि ओकर सामने से लोग अइते-जइते रहलइ, जेकरा, लगऽ हलइ, ओकरा से कोय सरोकार नयँ हलइ । ओकर बाद वला कमरा में, जे दफ्तर नियन लगऽ हलइ, कइएक लिपिक बइठल कुछ लिख रहले हल, आउ जाहिर हलइ, कि ओकन्हीं में से केकरो ई पता नयँ हलइ, कि रस्कोलनिकोव केऽ आउ की हइ । बेचैन आउ शंकालु दृष्टि से अपन चारो तरफ देखलकइ, ई पता लगावे खातिर, कि कहीं ओकर आसपास कोय पहरेदार तो नयँ हइ, कहीं कोय गुप्त रूप से नजर रक्खे वला, जेकरा ई बात पर ध्यान रक्खे लगी नियुक्त कइल रहे, कि कहीं ऊ भाग नयँ जाय । लेकिन अइसन कोय बात नयँ हलइ - ऊ तो बस, खाली छोटगर-मोटगर काम में व्यस्त दफ्तर के क्लर्क देखलकइ, बाद में आउ दोसर-दोसर लोग, जेकरा में से केकरो ओकरा से कुछ लेना-देना नयँ हलइ - ऊ तुरते चारो तरफ कधरो जा सकऽ हलइ । ओकर मन में ई विचार आउ अधिकाधिक पक्का होते गेलइ, कि अगर वास्तव में ई कल्हे वला रहस्यमय अदमी, जमीन के अंदर से निकसके आल, ई भूत, सब कुछ जानऽ हलइ आउ सब कुछ देखलके हल - त की वास्तव में ओकरा, रस्कोलनिकोव के, अब अइसे खड़ी रहे देल जइते हल आउ शांति से प्रतीक्षा करे देल जइते हल ? आउ की वास्तव में एगारह बजे तक हियाँ ओकरा लगी प्रतीक्षा कइल जइते हल, जब ओकरा खुद्दे आके हाजिर होना उचित लगते हल ? एकर मतलब ई होलइ, कि ऊ अदमी या तो अभी तक कुछ नयँ रिपोर्ट कइलके हल, चाहे ... चाहे ऊ कुच्छो जानवे नयँ करऽ हइ, आउ खुद अपन आँख से कुच्छो देखवे नयँ कइलके हल (आउ ऊ देखिए कइसे सकऽ हलइ ?), आउ ओहे से, ओकरा, रस्कोलनिकोव के, साथ कल्हे होल घटना, फेनु, एगो भ्रम हलइ, जे ओकर व्यथित आउ बेमार कल्पना के चलते बहुत अतिरंजित (highly exaggerated) हो गेले हल । ई अनुमान कल्हिंएँ से, बहुत तीव्र भय आउ निराशा के दौराने, ओकर मन में दृढ़ होवे लगले हल । अब ई सब कुछ फेर से सोचला पर आउ नयका संघर्ष लगी खुद के तैयार करते, अचानक ऊ अनुभव कइलकइ, कि ऊ काँप रहल ह - आउ ई विचार के साथ ओकरा अपने अंदर क्रोध उबले लगलइ, कि घृणास्पद पोरफ़िरी पित्रोविच के सामने डर से ऊ काँप रहल ह । ओकरा लगी सबसे खराब बात हलइ फेर से ई अदमी से मिलना - ऊ ओकरा से अमापनीय (immeasurable) घृणा करऽ हलइ, बेहद, आउ अपन घृणा से डरऽ हलइ कि एकरा चलते कहीं खुद के असलियत प्रकट नयँ हो जाय । आउ ओकर क्रोध एतना तीव्र हलइ, कि ओकर कंपन तुरते बन हो गेलइ; ऊ शांत आउ साहसी चेहरा के साथ अंदर जाय लगी तैयार हो गेलइ आउ खुद के वचन देलकइ (अर्थात् मने मन कसम खइलकइ) कि यथासंभव जादे से जादे चुप रहतइ, बस देखते आउ सुनते रहतइ, आउ चाहे कम से कम अबरिए भर, चाहे जे हो जाय, अपन बेमरियाहा चिड़चिड़ाल स्वभाव के नियंत्रित रखतइ । ठीक एहे बखत ओकरा पोरफ़िरी पित्रोविच के सामने बोलावल गेलइ ।
मालूम पड़लइ, कि ई बखत पोरफ़िरी पित्रोविच अपन दफ्तर में अकेल्ले हइ । ओकर दफ्तर एगो अइसन कमरा हलइ, जे न बड़गर हलइ, न छोटगर; एकरा में हलइ - सोफा के सामने लिक्खे खातिर मोमजामा (तैलपट, oilcloth) चढ़ल एगो बड़गर टेबुल, एगो डेस्क, कोना में एगो अलमारी आउ कुछ कुरसी - सब्भे पीयर पॉलिश कइल लकड़ी के कार्यालयीन (official) फर्नीचर । कोना में, पीछू वला देवाल में, चाहे ई कहना बेहतर होतइ, टट्टी में, ताला लग्गल दरवाजा हलइ - हुआँ आउ आगू में, टट्टी के पीछू, यकीनन आउ कइसनो दोसर-दोसर कमरा होतइ । रस्कोलनिकोव के अंदर अइला पर पोरफ़िरी पित्रोविच तुरते ऊ दरवाजा बन कर लेलकइ, जेकरा से ऊ अंदर अइले हल, आउ ओकन्हीं अकेल्ले रह गेते गेलइ । ऊ अपन मेहमान से, प्रतीयमानतः (apparently, ऊपरी तौर से), बहुत प्रसन्न आउ मिलनसार चेहरा के साथ मिललइ, आउ कुछ मिनट के बादे कुछ लक्षण के आधार पर रस्कोलनिकोव ओकरा में जइसे कुछ परेशानी नोटिस कइलकइ - मानूँ ओकरा अचानक भ्रमित कर देल गेल होवे, चाहे कुछ बहुत अकेले में गुप्त काम करते पकड़ल गेल होवे ।
"ओ, परम आदरणीय महोदय ! त हियाँ अपने हथिन ... हमन्हीं के सीमा में ...", ओकरा तरफ अपन दुन्नु हाथ बढ़इते पोरफ़िरी शुरू कइलकइ । "अच्छऽ, बइठ तो जाथिन बाबू ! आउ चाहे, शायद, अपने के पसीन नयँ हइ, कि अपने के परम आदरणीय आउ ... बाबू कहके संबोधित कइल जाय - मतलब, tout court [तू कूर (फ़्रेंच) = सब कुछ शॉटकट] ? किरपा करके एकरा बदतमीजी नयँ समझथिन ... अइकी हियाँ जी, सोफा पर ।"
रस्कोलनिकोव ओकरा पर से नजर बिन हटइले बइठ गेलइ ।
"हमन्हीं के सीमा में", बदतमीजी खातिर माफी, फ्रेंच सूक्ति (mot, phrase) "तू कूर" इत्यादि, इत्यादि - ई सब कुछ लक्षण विशेषतासूचक हलइ ।
"ऊ हमरा तरफ दुन्नु हाथ बढ़इलक, लेकिन एक्को हाथ नयँ देलक, मिलावे से पहिलहीं खींच लेलक", शंकापूर्वक ओकर दिमाग में कौंधलइ । दुन्नु एक दोसरा के तरफ नजर करऽ हलइ, लेकिन जइसीं ओकन्हीं के नजर मिल्लऽ हलइ, ओइसीं दुन्नु बिजली नियन तेजी से एक दोसरा से नजर हटा ले हलइ ।
"हम अपने के पास ई कागज लइलिए ह ... घड़ी के मामले में ... अइकी जी । ठीक से लिक्खल हइ न, कि फेर से लिख दिअइ ?"
"की ? कागज ? ठीक हइ, ठीक हइ ... परेशान नयँ होथिन, बिलकुल ठीक हइ जी", पोरफ़िरी पित्रोविच अइसे बोललइ, मानूँ ओकरा कहीं जाय के जल्दी हलइ, एतना कह लेला के बाद, ऊ कागज लेलकइ आउ एकरा देखलकइ । "हाँ, बिलकुल ठीक हइ जी । आउ जादे कुछ जरूरत नयँ हइ", ऊ सड़ासड़ बोल गेलइ आउ कगजवा के टेबुल पर रख देलकइ । एक मिनट के बाद, दोसर चीज के बारे बतियावे बखत, ओकरा टेबुल पर से फेर से उठइलकइ आउ अपना तरफ डेस्क पर रख देलकइ ।
"लगऽ हइ, अपने कल्हे हमरा से बोललथिन हल, कि अपने हमरा से पुच्छे लगी चाहऽ हलथिन ... औपचारिक रूप से ... हमर जनकारी के बारे ई ... हत्या के मामले में ?" रस्कोलनिकोव फेर से शुरू कइलकइ, "लेकिन हम काहे लगी ई 'लगऽ हइ' जोड़ देलिअइ ?" बिजली नियन ओकर दिमाग में ई बात कौंधलइ । "लेकिन काहे लगी एतना परेशान होवऽ हिअइ, कि हम ई 'लगऽ हइ' जोड़ देलिअइ ?" तुरतम्मे ओकर दिमाग में ई दोसर विचार बिजली नियन कौंधलइ ।
आउ ऊ अचानक अनुभव कइलकइ, कि ओकर संदेहात्मकता, खाली पोरफ़िरी के साथ संपर्क होला से, खाली दुइए शब्द से, खाली दुइए नजर से, एक्के क्षण में दैत्याकार रूप धारण कर चुकल ह ... आउ ई भयंकर रूप से खतरनाक हके - स्नायु (nerves) काँप रहल ह, चिंता बढ़ल जा रहल ह । "आफत ! आफत ! ... फेर से खुद के उगट देम ।"
"हाँ-हाँ-हाँ ! चिंता नयँ करथिन ! कोय जल्दी नयँ हइ, कोय जल्दी नयँ हइ, जी", पोरफ़िरी पित्रोविच बड़बड़इलइ, टेबुल के पास आगू-पीछू चक्कर मारते, लेकिन बिन कोय उद्देश्य के, कभी खिड़की तरफ लपकके जाय, त कभी डेस्क तरफ, त फेर से टेबुल तरफ, कभी रस्कोलनिकोव के संदेह भरल नजर से बच्चे के कोशिश करइ, त कभी अचानक कज्जू ठहर जाय आउ ओकरा तरफ सीधे एकटक देखते रहइ । ई दौरान ओकर छोटगर, मोटगर आउ गोल-मटोल आकृति (figure) बहुत विचित्र लग रहले हल, मानूँ एगो छोटकुन्ना गेंद एने-ओने लुढ़क रहले हल आउ तुरते सब्भे देवाल आउ कोना से टकराके वापिस आब करऽ हलइ ।
"हमन्हीं के समय मिलतइ जी, हमन्हीं के समय मिलतइ जी ! ... आ अपने सिगरेट पीयऽ हथिन ? अपने के पास हकइ ? अइकी जी, सिगरेट हइ जी ...", मेहमान के सिगरेट देते ऊ बात जारी रखलकइ । "जानऽ हथिन, हम अपने के स्वागत तो हियाँ परी कर रहलिए ह, लेकिन वास्तव में हमर क्वाटर तो हुएँ हइ, टट्टी के पीछू ... सरकारी जी, लेकिन हम अभी लगी बाहर रह रहलिए ह । हियाँ कुछ नवीनीकरण के जरूरत हलइ । अभी लगभग तैयार हइ ... सरकारी क्वाटर, जानवे करऽ हथिन, ई निम्मन चीज होवऽ हइ - हइ न ? अपने के की विचार हइ ?"
"हाँ, निम्मन चीज", लगभग ओकरा तरफ व्यंग्यपूर्वक देखते रस्कोलनिकोव उत्तर देलकइ ।
"निम्मन चीज, निम्मन चीज ...", पोरफ़िरी पित्रोविच दोहरइलकइ, मानूँ अचानक आउ कोय बिलकुल दोसर चीज के बारे ओकरा ध्यान पड़ गेल होवे, "हाँ ! निम्मन चीज !" अंत में ऊ लगभग चिल्ला उठलइ, अचानक रस्कोलनिकोव पर अपन नजर टिकइले आउ ओकरा बिजुन से दू कदम के दूरी पर रुकके । जे गंभीर, विचारशील आउ रहस्यमय दृष्टि ऊ अब अपन मेहमान के तरफ निर्दिष्ट कइले हलइ, ओकर तुलना में, ई कइएक तुरी ओकर मूर्खतापूर्ण पुनरावृत्ति, कि सरकारी क्वाटर निम्मन चीज हइ, अपन क्षुद्रता के कारण, बहुत प्रतिकूल हलइ ।
लेकिन ई रस्कोलनिकोव के क्रोध आउ भड़का देलकइ, आउ ऊ व्यंग्य भरल आउ काफी असावधान चुनौती के कइसूँ रोक नयँ पइलकइ ।
“आउ अपने जानऽ हथिन", ऊ अचानक पुछलकइ, लगभग ढीठ होके ओकरा तरफ देखते आउ मानूँ अपन ढिठाई से आनंद के अनुभव करते, "प्रतीत होवऽ हइ कि अइसन कोय कानूनी नियम हइ, अइसन कानूनी तरीका - सब्भे संभव अन्वेषणकर्ता लगी - सबसे पहिले दूर से शुरू करना, बहुत छोटगर-छोटगर बात से, चाहे गंभीर से भी, लेकिन खाली बिलकुल असंबंधित (unrelated) से, यूँ कहल जाय कि उत्साहित करना, चाहे बेहतर ई कहल जाय, कि पूछताछ कइल जाल अदमी के ध्यान हटाना, ओकर सतर्कता के सम्मोहित करना आउ तब अचानक, सबसे अप्रत्याशित ढंग से ओकर ठीक सिर के चोटी पे कोय घातक आउ खतरनाक प्रश्न से प्रहार करके ओकरा हक्का-बक्का कर देना; एहे बात हइ न ? एकरा बारे, लगऽ हइ, आझतक पवित्रता से सब्भे नियमावली आउ नियमपुस्तिका में उल्लेख कइल जा हइ न ?”
"अच्छऽ, अच्छऽ ... त की, अपने सोचऽ हथिन, कि हम अपने के साथ ई सरकारी क्वाटर के बात ओहे से कर रहलिए हल ... अयँ ?" आउ एतना कहला के बाद, पोरफ़िरी पित्रोविच अपन आँख जरी सन मिचकइलकइ, मटकइलकइ; ओकर चेहरा पर कुछ तो प्रसन्न आउ धूर्त के भाव उभर अइलइ, निरार पर पड़ल शिकन हट गेलइ, छोटगर-छोटगर आँख संकुचित हो गेलइ, चेहरा-मोहरा चौड़गर हो गेलइ, आउ ओकरा अचानक उत्तेजित दीर्घ हँसी फूट पड़लइ, पूरा शरीर लहरा आउ झूल रहले हल आउ ऊ सीधे एकटक रस्कोलनिकोव के आँख में आँख डालके देख रहले हल । ऊ (रस्कोलनिकोव) खुद हँस पड़लइ, कुछ खुद के विवश करके; लेकिन जब पोरफ़िरी, ई देखके, कि ओहो हँस्सब करऽ हइ, एतना ठठाके हँसलइ, कि लगभग लाल हो गेलइ, तब रस्कोलनिकोव के घृणा अचानक सवधानी के सीमा पार कर गेलइ - ऊ हँसना बन कर देलकइ, नाक-भौं सिकोड़ देलकइ, आउ पोरफ़िरी के लमगर आउ मानूँ सोचल-समझल अनवरत (unceasing) हँसी के पूरे अवधि के दौरान, ओकरा तरफ से अपन नजर बिन हटइले, देर तक आउ घृणापूर्वक ओकरा तरफ देखते रहलइ । लेकिन लपरवाही दुन्नु तरफ से साफ झलकऽ हलइ - लगलइ, कि पोरफ़िरी पित्रोविच अपन मेहमान के चेहरा पर हँस रहले ह, जे ओकर हँसी के घृणा के दृष्टि से देख रहले हल, आउ अइसन परिस्थिति के ऊ (पोरफ़िरी) बहुत कम्मे परवाह कर रहले ह । अंतिम बात रस्कोलनिकोव लगी बहुत महत्त्वपूर्ण हलइ - ऊ समझ गेलइ, कि वास्तव में, पोरफ़िरी पित्रोविच पहिलहूँ बिलकुल नयँ अटपटा महसूस कइलके हल, बल्कि एकर विपरीत, खुद ऊ, रस्कोलनिकोव, शायद, फंदा में फँस गेलइ; कि स्पष्ट रूप से कुछ तो हकइ, जेकरा बारे ओकरा जनकारी नयँ हइ, कोय उद्देश्य; कि, शायद, सब कुछ के तैयारी कइल जा चुकले ह आउ अभी, मिनट भर में ई प्रकट हो जइतइ आउ झपट पड़तइ ...
ऊ तुरतम्मे सीधे मतलब के बात पर आ गेलइ, अपन जगह पर से उठलइ आउ अपन टोपी ले लेलकइ ।
"पोरफ़िरी पित्रोविच", ऊ दृढ़ता से, लेकिन यथेष्ट तीव्र चिड़चिड़ाहट से शुरू कइलकइ, "कल अपने इच्छा प्रकट कइलथिन हल, कि हमरा कोय तो पूछताछ खातिर आवे के चाही । (ऊ विशेष करके "पूछताछ" शब्द पर जोर देलकइ ।) हम अइलिअइ, आउ अगर अपने के कुछ जरूरत हइ, त पुछथिन, नयँ तो, हमरा चल जाय के अनुमति देथिन । हमरा पास समय नयँ हइ, हमरा काम हकइ ... हमरा ओहे अफसर के अंत्येष्टि में जाय के हइ, जे घोड़ागाड़ी से कुचला गेले हल, जेकरा बारे अपनहूँ ... जानऽ हथिन ...", ऊ आगू बोललइ, आउ तुरतम्मे ई बात आगू जोड़ला पर ओकरा गोसाके, आउ ओहे से तुरतम्मे आउ जादे चिड़चिड़ाके, "हम ई सब बात से तंग आ चुकलिए ह जी, सुनऽ हथिन, आउ बहुत पहिलहीं से ... हम आंशिक रूप से एकरे चलते बेमार पड़ गेलिअइ ... एक शब्द में", ऊ लगभग चिल्ला उठलइ, ई महसूस करके कि बेमारी के चर्चा आउ भी असंगत हलइ, "एक शब्द में - या तो हमरा से पूछताछ कर लेथिन, चाहे हमरा छोड़ देथिन, तुरतम्मे ... आउ अगर पूछताछ करे के हइ, त दोसरा तरह से नयँ बल्कि औपचारिक ढंग से जी ! नयँ तो हम इजाजत नयँ देबइ; आउ ओहे से, अभी लगी अलविदा, काहेकि हमन्हीं दुन्नु के अब करे लगी कुछ नयँ हइ ।"
"हे भगमान ! अपने की कह रहलथिन हँ ! अपने के कउची के बारे पूछताछ करे के ?" तुरते तान (टोन) आउ चेहरा के भाव बदलते, आउ क्षण भर में हँसना बंद करके, अचानक पोरफ़िरी पित्रोविच कुड़कुड़ाय (cluck) लगलइ, "मेहरबानी करके, फिकिर नयँ करथिन", ऊ हलचल शुरू कर देलकइ, कभी फेर से सगरो तरफ लपकते, कभी अचानक रस्कोलनिकोव के बइठावे के कोशिश करते, "समय मिलतइ, समय मिलतइ जी, आउ ई सब बकवास हइ जी ! एकर विपरीत, हमरा तो खुशी हइ, कि आखिर तो हमन्हीं के पास अइलथिन ... हम अपने के मेहमान जइसे स्वागत करऽ हिअइ । आउ ई कमबख्त हँसी खातिर अपने, बबुआ रोदियोन रोमानोविच, हमरा माफ करथिन । रोदियोन रोमानोविच ? लगऽ हइ, बबुआ, अइसीं अपने के पुकारल जा हइ न ? ... हम अधीर अदमी हिअइ जी, अपने हमरा अपन बहुत मर्मस्पर्शी टिप्पणी (poignant remark) से हँसा देलथिन; कभी-कभी, वास्तव में, हम रबर के गेंद नियन हिलते रहऽ हिअइ, अध-अध घंटा तक ... हम स्वभाव से हँसोड़ हिअइ, जी । अपन शरीरगठन के चलते हमरा एहो बात के डर लगऽ हइ कि हमरा कहीं लकवा नयँ मार दे । जरी बइठ तो जाथिन, अपने की सोचब करऽ हथिन ? ... मेहरबानी करके, बबुआ, नयँ तो हम समझबइ, कि अपने हमरा पर गोसाल हथिन ..."
रस्कोलनिकोव चुप रहलइ, सुनते रहलइ आउ देखते रहलइ, गोस्सा से लगातार त्योरी चढ़इले । तइयो ऊ बइठ तो गेलइ, लेकिन अपन हाथ से टोपी बिन हटइले ।
"हम अपने के खुद के बारे एक बात बतइबइ, बबुआ रोदियोन रोमानोविच, अइसे कहल जाय कि अपन व्यक्तिगत विशेषता के विवरण में", कमरा में चहलकदमी करते पोरफ़िरी पित्रोविच बात जारी रखलकइ, आउ पहिलहीं जइसन मानूँ अपन मेहमान के नजर से अपन नजर मिलावे से बचते । "जानऽ हथिन, हम अविवाहित अदमी हिअइ, गैर-संसारी आउ गैर-जानल-पछानल, आउ साथे-साथ बरबाद अदमी, अकड़ल (frozen) अदमी जी, हमर वइस ढल चुकलइ, आउ ... आउ ... आउ जइसन कि अपने नोटिस भी कइलथिन, रोदियोन रोमानोविच, कि हमन्हीं हीं, मतलब हमन्हीं के रूस में, आउ सबसे जादे हमन्हीं के पितिरबुर्ग के क्षेत्र में, अगर दूगो बुद्धिमान अदमी, आपस में बिलकुल अपरिचित, लेकिन, अइसे कहल जाय, दुन्नु परस्पर आदर करे वला, जइसे कि अभी हमन्हीं दुन्नु जी, साथ-साथ मिल जा हथिन, त पूरे आध घंटा तक बातचीत के कोय विषय नयँ खोज पावऽ हका - एक दोसरा के सामने अकड़ जा हका, बइठ जा हका आउ परस्पर अटपटा महसूस करऽ हका।
सब के बातचीत लगी विषय होवऽ हइ, उदाहरणार्थ, महिला सब के ... संसारी लोग के, मसलन, उँचगर चाल-चलन के लोग के, हमेशे विषय होवऽ हइ, c'est de rigueur [से द रिगर (फ्रेंच) = ई अनिवार्य हइ], लेकिन मध्यम श्रेणी के लोग, जइसे कि हमन्हीं - सब के सब लजालु आउ अल्पभाषी होते जा हइ ... मतलब कि सोचते रहे वला । काहे अइसन होवऽ हइ जी, बबुआ ? कहीं ई बात तो नयँ, कि हमन्हीं में कोय सामाजिक रुचि नयँ होवऽ हइ, जी, या कि हमन्हीं सब ईमनदारे जादे होवऽ हिअइ आउ एक दोसरा के धोखा देवे लगी नयँ चाहऽ हिअइ, हमरा मालूम नयँ, जी । अपने के की खियाल हइ ? जरी अपन टोपिया तो निच्चे रखथिन, जी, लगऽ हइ कि जइसे अभिए अपने के निकस जाय के इरादा हइ, सचमुच, अपने के तरफ देखे में अटपटा (awkward) लगऽ हइ ... एकर विपरीत, हमरा तो एतना खुशी हइ, जी ... "
रस्कोलनिकोव अपन टोपी रख देलकइ, चुप्पी साधले रहलइ आउ गंभीरतापूर्वक आउ नाक-भौं सिकोड़ले, पोरफ़िरी के खोखला आउ असंगत बकबक सुनते रहलइ । "ओकर वास्तव में इरादा की हइ, अपन खोखला बकबक से हमर ध्यान अपकर्षित (divert) करे लगी चाहऽ हइ की ?"
"हम अपने के कॉफी तो नयँ पिला सकऽ हिअइ जी, एकरा लगी ई उचित जगह नयँ हइ; लेकिन जरी सन पाँच मिनट लगी एगो दोस्त के साथ काहे नयँ बइठल जाय, थोड़े सन बदलाव खातिर", बिन रुकले पोरफ़िरी बड़बड़इते रहलइ, "आउ जानवे करऽ हथिन जी, ई सब सरकारी काम हइ ... आउ अपने, बबुआ, बुरा नयँ मानथिन, कि हम लगातार, आगू-पीछू, चक्कर मार रहलिए ह; माफ करथिन, बबुआ, अपने के ठेस पहुँचावे से हम बहुत डरऽ हिअइ, लेकिन चक्कर लगाना हमरा लगी बस जरूरी हकइ जी । हमरा लगातार बइठे रहे पड़ऽ हइ आउ लगभग पाँचो मिनट खातिर चल्ले-फिरे के समय मिल गेला पर बहुत खुशी होवऽ हइ ... बवासीर हइ न, जी ... हमेशे कसरत से इलाज के बारे सोचते रहऽ हिअइ; एकरा बारे लोग के कहना हइ, कि स्टेट काउंसिलर, वरिष्ठ स्टेट काउंसिलर आउ प्रिवी काउंसिलर भी मन मोताबिक रस्सी कूदते रहऽ हथिन, जी; एहे तो हइ विज्ञान, हमन्हीं के शताब्दी में, जी ... जी हाँ ... लेकिन हियाँ के काम, पूछताछ आउ ई सब औपचारिकता के बारे ... अपनहीं, बबुआ, अभिए खुद्दे पूछताछ के बारे जिक्र कइलथिन, जी ... आउ, जानवे करऽ हथिन, वास्तव में, बबुआ रोदियोन रोमानोविच, ई सब पूछताछ कभी-कभी पूछताछ कइल जाय वला के अपेक्षा खुद पूछताछ करे वला के जादे किंकर्तव्यविमूढ़ कर दे हइ ... एकरा बारे अपने, बबुआ, बिलकुल समुचित ढंग आउ बुद्धिमानी से अभी टिप्पणी कइलथिन । (रस्कोलनिकोव अइसन कोय टिप्पणी नयँ कइलके हल ।) "अदमी उलझके रह जा हइ, जी ! सचमुच उलझ जा हइ ! आउ हमेशे ओहे के ओहे चीज, हमेशे ओहे के ओहे चीज, ढोलक नियन ! अइकी संशोधन (reform) आ रहले ह, आउ कम से कम हमन्हीं के पदनाम में तो बदलाव कइल जइतइ, हे-हे-हे ! [1] आउ जाहाँ तक हमन्हीं के कानूनी परंपरा के सवाल हइ - जइसन कि अपने एतना बुद्धिमानी से अभिव्यक्त कइलथिन - हम अपने के साथ पूरा तरह से सहमत हिअइ, जी । कहथिन, कि सब्भे आरोपी में से, सबसे अधिक गँवार किसानो में से, केऽ नयँ जानऽ हइ, कि ओकरा, उदाहरणार्थ, पहिले असंबंधित प्रश्न से सम्मोहित कइल जइतइ (अपने के सुखद अभिव्यक्ति के अनुसार), आउ बाद में अचानक ठीक सिर के चोटी पर प्रश्न के कुंदा से तो, जी, प्रहार करके हक्का-बक्का कर देल जइतइ, हे ! हे ! हे ! ठीक सिर के चोटी पर, अपने के सुखद तुलना के अनुसार, हे ! हे ! त अपने वस्तुतः सोचलथिन, कि हम क्वाटर के बारे बात उठाके अपने के ... चाहऽ हलिअइ, हे ! हे ! अपने तो व्यंग्यभाषी व्यक्ति हथिन । अच्छऽ, अइसन बात नयँ करबइ ! अरे हाँ, प्रसंगवश, एक बात से दोसरा बात निकसऽ हइ, एक विचार से दोसर विचार उत्पन्न होवऽ हइ - अपने पहिले कोय औपचारिकता के उल्लेख कइलथिन हल, अपने जानऽ हथिन, पूछताछ से संबंधित जी ... लेकिन ई औपचारिकता में की रक्खल हइ ! जानवे करऽ हथिन, औपचारिकता कइएक हालत में, बकवास होवऽ हइ । कभी-कभी खाली दोस्ताना बातचीत होवऽ हइ, आउ ई जादे फायदेमंद साबित होवऽ हइ । औपचारिकता कभियो नयँ चल जइतइ (अर्थात् औपचारिकता के सहारा कभियो लेल जा सकऽ हइ), एकरा लगी तो हमरा अकीन देलावे देथिन; आउ हम अपने से पुच्छऽ हिअइ, सार रूप में औपचारिकता की हइ ? पूछताछ करे वला के हरेक पग पर औपचारिकता से बान्हल नयँ जा सकऽ हइ । पूछताछ करे वला के काम, अइसे कहल जाय, कि एक स्वतंत्र कला हइ, एगो अप्पन तरह के, चाहे अइसने कुछ ... हे-हे-हे !"
पोरफ़िरी पित्रोविच एक मिनट दम लेलकइ । ऊ अइसीं बकबक करते रहलइ, बिन थकावट के, कभी निरर्थक खोखला बात, त कभी अचानक कइसनो रहस्यपूर्ण शब्द निकासऽ हलइ आउ फेन तुरतम्मे बेसिर-पैर के बकवास करे लगऽ हलइ । अब ऊ कमरा के अंदर एने-ओने लगभग दौड़ रहले हल, लगातार अपन मोटगर छोटगर गोड़ के तीव्रतर आउ तीव्रतर गति से चला रहले हल, हमेशे जमीन तरफ नजर कइले, अपन दहिना हाथ पीठिया तरफ धइले, आउ बामा हथवा के बिन रुकले झुलइते आउ तरह-तरह के इशारा करते, जे हरेक तुरी ओकर शब्द से बिलकुल मेल नयँ खा हलइ । रस्कोलनिकोव अचानक नोटिस कइलकइ, कि कमरा में एद्धिर-ओद्धिर भागते बखत, ऊ दू तुरी मानूँ दरवजवा के पास में रुकलइ, एक क्षण लगी, आउ मानूँ सुन्ने के कोशिश कइलकइ ... "ऊ कुच्छो लगी इंतजार करब करऽ हइ कीऽ ?"
"आउ अपने, वास्तव में, बिलकुल सही हथिन जी", फेर से पोरफ़िरी, खुशी-खुशी, रस्कोलनिकोव तरफ बेहद सादगी से देखते बात उठइलकइ (जेकरा से रस्कोलनिकोव चौंक गेलइ आउ तुरते सतर्क हो गेलइ), "वास्तव में, सही जी, कि अपने न्यायिक औपचारिकता पर एतना बुद्धिमानी से हँसलथिन, हे-हे ! ई अत्यधिक मनोवैज्ञानिक हमन्हीं के तरीका सब (कुछ तो, जरूर) बेहद हास्यास्पद हइ जी, आउ शायद, अनुपयोगी जी, अगर बहुत औपचारिकता से बान्हल रहऽ हइ जी । जी हाँ ... अभियो तक हम औपचारिकता के बात कर रहलिए ह - अच्छऽ, हम केकरो समझ ले हिअइ, चाहे बेहतर कहल जाय, कि हम केकरो पर, दोसरा, तेसरा पर, अइसे कहल जाय, कि शंका कर ले हिअइ कि ऊ अपराधी हइ, जी, कोय हमरा सौंपल छोटगर केस में ... अपने तो वस्तुतः कानून के पढ़ाय कर रहलथिन हँ न, रोदियोन रोमानोविच ?"
"हाँ, पढ़ाय कर रहलिए हल ..."
"अच्छऽ, त ई अपने लगी, अइसे कहल जाय, कि एगो उदाहरण हइ भविष्य खातिर - मतलब ई नयँ समझथिन, कि हम अपने के पढ़ावे के हिम्मत कर रहलिए ह - अइकी जबकि अपराध पर अपने के कइसन-कइसन लेख छप रहले ह ! नयँ जी, अइसीं एगो तथ्य आउ उदाहरण के रूप में प्रस्तुत करे के हिम्मत कर रहलिए ह - त अइकी अगर हम, उदाहरण लगी, ओकरा, दोसरा, तेसरा के हम अपराधी समझऽ हिअइ, त काहे लगी, हम अपने के पुच्छऽ हिअइ, ओकरा समय से पहिले परेशान करिअइ, हलाँकि हमरा ओकरा विरुद्ध सबूतो होलइ जी ? एक मामले में हो सकऽ हइ, उदाहरण के तौर पर, कि जल्दी से जल्दी केकरो गिरफ्तार करना हमर कर्तव्य होवइ, लेकिन दोसरा कोय ऊ प्रकार के नयँ रहइ, वास्तव में जी; त ओकरा काहे नयँ शहर में जरी एन्ने-ओन्ने घुम्मे-फिरे देल जाय, जी, हे-हे ! नयँ, हम देखऽ हिअइ, कि अपने के ई बात बिलकुल नयँ समझ में आ रहले ह, ओहे से हम अपने के आउ साफ-साफ बतावऽ हिअइ, जी - मान लेथिन कि हम ओकरा, उदाहरण के तौर पे, बहुत जल्दी, जेल में डाल दे हिअइ, त वास्तव में अइसे कइला से ओकरा, शायद, नैतिक, तथाकथित सहारा दे हिअइ, हे-हे ! अपने हँस रहलथिन हँ ? (रस्कोलनिकोव हँस्से के बारे सोचवो नयँ कइलके हल - ऊ तो अपन होंठ भींचले बइठल हलइ, पोरफ़िरी पित्रोविच के आँख से अपन उत्तेजित दृष्टि के बिन अलग कइले ।) तइयो वास्तव में होवऽ हइ एहे, जी, विशेष करके कुछ लोग के मामले में, काहेकि लोग तरह-तरह के होवऽ हइ जी, आउ सब्भे के साथ निपटे के एक्के तरीका होवऽ हइ, जी । अइकी अपने अभी बात कइलथिन - सबूत के; अच्छऽ, मान लेल जाय कि सबूत हकइ, जी, लेकिन वस्तुतः सबूत तो, बबुआ, अधिकतर हालत में दुन्नु छोर पर होवऽ हइ (अर्थात् दुन्नु तरह से प्रयोग कइल जा सकऽ हइ), आउ हम छानबीन करे वला हिअइ, ओहे से, हम स्वीकार करऽ हिअइ, कि कमजोर अदमी हिअइ - हम अपन छानबीन के प्रस्तुत करे लगी चाहबइ, तथाकथित, गणितीय आधार नियन बिलकुल स्पष्ट रूप से, अइसन सबूत प्राप्त करे लगी चाहबइ, कि ऊ दू दुनी चार जइसन होबइ ! सीधा आउ निर्विवाद प्रमाण नियन होवे ! आउ अगर हम ओकरा गलत समय पे बन कर दिअइ - यद्यपि हमरा ई पक्का विश्वास रहइ, कि ई ओहे हइ - त संभव हइ, कि हम वास्तव में खुद के आगू के ओकर दोषारोपण के अपन साधने से वंचित हो जाऊँ, आउ काहे ? काहेकि हम ओकरा, अइसे कहल जाय, एगो निश्चित परिस्थिति दे देबइ, मतलब, मनोवैज्ञानिक तौर पे ओकरा निर्धारित आउ निश्चिंत कर देबइ, अतएव ऊ हमरा से दूर अपन खोल (shell) में चल जइतइ - आखिरकार समझ जइतइ, कि ऊ कैदी हइ । अइकी कहल जा हइ, कि सेवस्तोपोल में, आल्मा के तुरते बाद, अकलमंद लोग, ओह, एतना डर गेते गेलइ, कि अब तो दुश्मन सीधे बल के प्रयोग करके आक्रमण करतइ आउ तुरते सेवस्तोपोल पर कब्जा कर लेतइ; लेकिन जइसीं ओकन्हीं देखलकइ, कि दुश्मन नियमित घेराबंदी के पक्ष में हकइ आउ पहिला समांतर (parallel) खोल रहले ह, त कहल जा हइ, कि अकलमंद लोग तो, जी, बहुत खुश होते गेलइ आउ निश्चिंत हो गेते गेलइ, मतलब कि कम से कम दू महिन्ना तक तो मामला घिंचा गेलइ, काहेकि (केऽ जानऽ हइ) कहिया तक नियमित घेराबंदी से कब्जा करतइ ! [2] फेनु हँस्सऽ हथिन, फेनु नयँ विश्वास करऽ हथिन ? समझऽ हिअइ, वस्तुतः अपनहूँ सही हथिन । सही हथिन, जी, सही ! ई सब विशिष्ट उदाहरण हइ, अपने के साथ सहमत हिअइ; प्रस्तुत उदाहरण, वास्तव में, विशेष हइ, जी ! लेकिन अइसन परिस्थिति में, प्रियतम रोदियोन रोमानोविच, ई बात नोट करे के चाही - वस्तुतः सामान्य उदाहरण तो, जी, ओइसनका, जेकरा पर सब्भे न्यायिक औपचारिकता आउ नियम लागू होवइ, आउ जेकर आधार पर ई सब के निर्माण कइल जा हइ आउ पुस्तक में दर्ज कइल जा हइ, ऊ बिलकुल अस्तित्व में नयँ होवऽ हइ, जी, ई कारण से, कि हरेक काम, हरेक, चाहे उदाहरणस्वरूप ऊ अपराधे काहे नयँ होवे, जइसीं ई वास्तव में घट जा हइ, तभिए ई बिलकुल विशेष मामला में बदल जा हइ, जी; आउ कभी-कभी तो वस्तुतः कइसन में - अइसन में जइसन पहिले कभी के घट्टल घटना से मेल नयँ खा हइ, जी । कभी-कभी तो सबसे अधिक हास्यास्पद घटना अइसने तरह के होवऽ हइ, जी । अगर हम कोय भलमानुस (gentleman) के बिलकुल अकेल्ले छोड़ दिअइ - न तो ओकरा अंदर करिअइ आउ न परेशान करिअइ, लेकिन अगर ऊ जान लेय कि हरेक घंटा आउ हरेक मिनट, चाहे कम से कम ओकरा शंका हो जाय, कि हम ओकरा बारे सब कुछ जानऽ हिअइ, ओकर अंदर के सब्भे रहस्य, आउ दिन-रात ओकर पीछा करऽ हिअइ, लगातार ओकरा पर नजर रक्खऽ हिअइ, आउ अगर ओकरा हमरा बारे सचेतन रूप से (consciously) हमेशे शक आउ डर रहइ, त वास्तव में, भगमान कसम, सचमुच ओकर दिमाग चकरा जइतइ, ऊ खुद्दे हमरा भिर आ जइतइ, आउ शायद ऊ अइसन कुछ कर बइठतइ, कि जे दू दुनी, अइसन कहल जाय, गणितीय रूप धारण कर लेतइ - आउ ई प्रसन्नता के बात हइ, जी । ई जाहिल देहाती के साथ भी हो सकऽ हइ, आउ हमरा जइसन, बिलकुल बुद्धिमान अदमी, ओकरो में कोय विशेष दिशा में विकसित, के साथ तो होना आउ भी पक्का हइ ! काहेकि, प्रियवर, ई समझना महत्त्वपूर्ण हइ कि व्यक्ति कइसन दिशा में विकसित हइ । आउ स्नायु (nerves) तो, जी, स्नायु तो, जी, अपने ई सब के बारे भुलिए गेलथिन हँ, जी ! वस्तुतः आझकल सब केतना बेमार, आउ खराब, आउ चिड़चिड़ा देखाय दे हइ ! ... आउ पित्त तो, पित्त तो ऊ सब में केतना जादे रहऽ हइ ! आउ वस्तुतः ई, हम अपने के बतइबइ, जरूरत पड़े पर एक तरह से खान हइ जी ! आउ एकरा में हमरा की परेशानी हइ, कि ऊ छुट्टा शहर में घूम रहले ह ! घुम्मे देल जाय, अभी ओकरा घुम्मे देल जाय, घुम्मइ; हम वस्तुतः अइसूँ जानऽ हिअइ, कि ऊ हमर प्यारा शिकार हइ आउ हमरा से भागके कहीं नयँ जइतइ ! आउ ऊ भागके काहाँ जइतइ, हे-हे ! विदेश चल जइतइ की ? एगो पोल (पोलैंड निवासी) विदेश भाग सकऽ हइ, लेकिन ऊ नयँ, खास करके जब हम ओकरा पर नजर रखले हिअइ, आउ एकरा लगी कदम उठइलिए ह । ऊ देश के दूर-दराज गाँव में भाग के चल जइतइ की ? लेकिन वस्तुतः हुआँ तो खाली किसान लोग रहऽ हइ, असली, गमार, रूसी; वस्तुतः आधुनिक विकसित व्यक्ति, बजाय हमन्हीं के किसान जइसन परदेसी के साथ रहे के, जल्दी से जल्दी जेल में रहना जादे पसीन करतइ, हे-हे ! लेकिन ई सब तो बकवास आउ फालतू चीज हइ । एकर की मतलब हइ - भाग जइतइ ! ई खाली औपचारिकता हइ; लेकिन मुख्य बात तो ऊ नयँ हइ; ऊ ई एक्के बात से हमरा भिर से नयँ भाग जइतइ, खाली ई कारण से नयँ कि ओकरा भागके जाय लगी कोय जगह नयँ हइ - ऊ मनोवैज्ञानिक तौर पे हमरा से नयँ भागतइ, हे-हे ! ई कइसन निम्मन अभिव्यक्ति हइ ! कहीं भागके जाय के ओकरा जगहो मिलतइ, तइयो ऊ प्रकृति के नियमानुसार हमरा से भागके नयँ जइतइ । कभी फटिंगा के मोमबत्ती के सामने देखलथिन हँ ? त अइसीं ऊ रहतइ, हमेशे हमर चारो तरफ मँड़रइते रहतइ, मोमबत्ती के चारो तरफ नियन; अजादी ओकरा लगी प्रिय नयँ रह जइतइ, ऊ सोचते रहतइ, उलझल रहतइ, ऊ खुद के चारो तरफ फँसा लेतइ, जइसे जाल में, आउ चिंता करते-करते मर जइतइ ! ... एकरा अलावे - ऊ खुद्दे हमरा लगी कइसनो गणितीय करतूत, दू दुनी जइसन, तैयार करतइ - अगर खाली ओकरा हम जरी लमगर अन्तराल दिअइ ... आउ ऊ हमर चारो तरफ चक्कर काटते रहतइ, चक्कर काटते रहतइ, लगातार त्रिज्या (radius) कम आउ कम करते जइतइ - आउ गड़क ! सीधे हमर मुँह में उड़के चल अइतइ, आउ ओकरा हम निंगल जइबइ, जी, आउ ई बहुत प्रसन्नता के बात होतइ जी, हे-हे-हे ! अपने के अकीन नयँ होवऽ हइ ?"
रस्कोलनिकोव जवाब नयँ देलकइ, ऊ पीयर आउ बिन टस-से-मस होल बइठल रहलइ, आउ लगातार तनाव भरल नजर से पोरफ़िरी के चेहरा तरफ तकते रहलइ ।
"पाठ बढ़ियाँ हइ !" ऊ सोचलकइ, आउ ओकर शरीर ठंढा पड़े लगलइ । "ई तो अभी बिलाय आउ चूहा नियन रह गेले ह, जइसन कि कल्हे हलइ । आउ ऊ अपन ताकत बेफुसटंग के नयँ देखाब करऽ हइ आउ ... सुझाव देब करऽ हइ - एकरा लगी ऊ बहुत जादहीं बुद्धिमान हइ ! हियाँ उद्देश्य दोसर हइ, की हो सकऽ हइ ? ए, ई सब बकवास हको, भाय, तूँ हमरा डेराब करऽ ह आउ चकमा देब करऽ ह ! तोरा पास कोय सबूत नयँ हको, आउ कल्हे वला अदमी के अस्तित्व नयँ हको ! आउ तूँ खाली हमरा हक्का-बक्का करे लगी चाहऽ हो, पहिलहीं हमरा गोस्सा देलावे लगी चाहऽ हो, आउ ई परिस्थिति में कुचले लगी चाहऽ हो, खाली झूठ हको, समाप्त हो जइबऽ, समाप्त हो जइबऽ ! लेकिन हमरा एतना जादे जनकारी काहे लगी दे रहलऽ ह ? ... की खराब स्नायु पर भरोसा कइले ह ? ... नयँ, भाय, झूठ बोलऽ ह, समाप्त हो जइबऽ, चाहे तूँ कुच्छो तैयार कइलऽ ह ... अच्छऽ, देखवे करबइ, कि की हुआँ तूँ तैयारी कइलहो ह ।"
आउ ऊ अपन पूरा बल से भयंकर आउ अनजान महाविपत्ति लगी खुद के तैयार करते कमर कस लेलकइ । कभी-कभी ओकर मन करऽ हलइ कि ऊ टूट पड़इ आउ हिएँ स्थल पर पोरफ़िरी के गला दबा देइ । हियाँ अन्दर घुसतहीं बखत से अइसन गोस्सा से ऊ डर रहले हल । ऊ अनुभव कइलकइ, कि ओकर होंठ सुक्खल हलइ, दिल धड़धड़ कर रहले हल, होंठ पर फेन सुक्खल हलइ । लेकिन तइयो ऊ चुप रहे आउ समय से पहिले एक्को शब्द नयँ बोले के फैसला कइलकइ । ऊ समझलकइ, कि ओकर अइसन परिस्थिति में एहे सबसे निम्मन युक्ति हइ, काहेकि नयँ खाली कुछ बतइवे नयँ करतइ, बल्कि, एकर विपरीत, चुप्पी से अपन दुश्मन के गोस्सा देलइतइ, आउ शायद, ऊ ओकरे खुद भेद के बात खोल देतइ । कम से कम, ओकरा उमीद तो एहे हलइ ।
"नयँ, हम देखऽ हिअइ, कि अपने के विश्वास नयँ होवऽ हइ, जी, हमेशे सोचते रहऽ हथिन, कि हम अपने के साथ हानिरहित मजाक करऽ हिअइ", पोरफ़िरी ई बात के पकड़के आगू बोललइ, लगातार अधिकाधिक प्रसन्न होते आउ बिन रुकले खुशी से हीं-हीं करते आउ फेर से कमरा में चक्कर लगावे लगते, "आउ वस्तुतः अपने सही हथिन, जी; हमर आकृति ही खुद भगमान अइसन बनइलथिन हँ, कि दोसरा के दिमाग में खाली हास्यजनक विचारे पैदा होवऽ हइ; विदूषक लगऽ हिअइ, जी; लेकिन हम अपने के ई बतावऽ हिअइ, आउ फेर से दोहरावऽ हिअइ, जी, कि अपने, बबुआ, रोदियोन रोमानोविच, हमरा बुढ़वा के माफ कर देथिन, अपने अभी नवजवान हथिन, जी, अइसन कहल जाय, पहिलका जवानी वला, आउ ओहे से सबसे जादे मानव बुद्धि के आँकऽ हथिन, सब्भे नौजवान के उदाहरण के तरह । बुद्धि के विनोदशील तीक्ष्णता आउ विवेक के अमूर्त्त (abstract) तर्क अपने के मोहित करऽ हइ, जी । आउ जाहाँ तक, मतलब, सामरिक घटना के बारे हमर समझ हइ, ई बिलकुल, उदाहरणस्वरूप, आस्ट्रिया के भूतपूर्व होफ़क्रिग्सराट (Hofkriegsrat) [3] नियन हइ - कागज पर तो नैपोलियन के पराजित कर देते गेलइ आउ कैदी बना लेते गेलइ, आउ अपन अध्ययन-कक्ष में बड़ी होशियारी से हिसाब-किताब करके अपन अनुकूल कर लेते गेलइ, आउ देखऽ, सेनापति मैक (General Mack) तो अपन समुच्चे सेना के साथ आत्मसमर्पण कर दे हइ, हे-हे-हे ! देखऽ हिअइ, देखऽ हिअइ, बबुआ, रोदियोन रोमानोविच, अपने हमरा पर हँस रहलथिन हँ, कि हम, अइसन असैनिक व्यक्ति, हमेशे सामरिक इतिहास में से उदाहरण चुनके प्रस्तुत करब करऽ हिअइ । लेकिन की कइल जाय, हमर कमजोरी हइ, सामरिक कार्य में लगाव हइ, आउ ओहे से ई सब सामरिक रिपोर्ट पढ़ना हमरा अच्छा लगऽ हइ ... निश्चित रूप से हम अपन पेशा में चूक कइलिअइ । हमरा मिलिट्री में सेवा करे के चाही हल, जी, सचमुच, जी । हम तो नैपोलियन, शायद, नयँ बन सकतिए हल, लेकिन मेजर तो होइए सकऽ हलिअइ, जी, हे-हे-हे ! अच्छऽ जी, हमर प्रियतम, त हम अपने के अब, सब्भे विस्तृत सच्चाई बतावऽ हिअइ, मतलब, ऊ विशेष घटना के बारे, जी - वास्तविकता आउ स्वभाव, श्रीमान्, महत्त्वपूर्ण चीज हइ, आउ, ओह, कइसे कभी-कभी बिलकुल स्पष्ट गणना भी गलत साबित हो जा हइ ! अजी, ई बुजुर्ग के बात जरी ध्यान से सुनथिन, गंभीरतापूर्वक बोल रहलिए ह, रोदियोन रोमानोविच (ई कहते-कहते, मोसकिल से पैंतीस साल के पोरफ़िरी पित्रोविच वास्तव में मानूँ अचानक पूरा बूढ़ा देखाय देवे लगलइ - ओकर अवाजो बदल गेलइ, आउ लगलइ जइसे पूरा कुबड़ा हो गेले ह); एकर अलावे, हम बिलकुल खुला दिल के अदमी हिअइ, जी ... खुला दिल के अदमी हिअइ कि नयँ ? अपने के की खियाल हइ ? हमरा तो लगऽ हइ, कि हम बिलकुल हिअइ - ई सब चीज तो हम अपने के निःशुल्क बता रहलिए ह, आउ एकरा लगी कोय पुरस्कार नयँ माँग रहलिए ह, हे-हे ! अच्छऽ, त बिलकुल अइसहीं जी, बात जारी रक्खऽ हिअइ जी - हमर विचार से, कुशाग्र बुद्धि अद्भुत चीज हइ जी; ई, अइसे कहल जाय, प्रकृति के सौंदर्य हइ आउ जीवन के सांत्वना हइ, आउ लगऽ हइ, कइसन-कइसन करतब देखा सकऽ हइ, कि कभी-कभी लगऽ हइ, कोय बेचारा छानबीन करे वला के भी अंदाज लगावे पड़ऽ हइ, जे खुद्दे अपन कल्पना के धारा में बह जा हइ, जइसन कि हमेशे होवऽ हइ, काहेकि ओहो आखिर मानव हइ, जी ! लेकिन बेचारा छानबीन करे वला के स्वभावे मदत करऽ हइ जी, एहे तो मुसीबत हइ ! आउ एकरे बारे तो बुद्धिमानी में बह जाय वला नौजवान लोग सोचते नयँ जा हका, "सब्भे बाधा पार कर जाय करते बखत" (जइसन कि अपने सबसे बुद्धिमानी आउ सबसे धूर्त्त तरीका से अभिव्यक्त कइलथिन हल) । मान लेल जाय, कि ऊ तो झूठो बोलऽ हइ, मतलब ऊ अदमी, जी, विशेष घटना जी, बदलल भेस में जी, आउ बड़ी निम्मन से झूठ बोलऽ हइ, सबसे अधिक धूर्त्त तरीका से; हियाँ, लगऽ हइ, जीत हो गेलइ, अपन बुद्धिमानी के फल के मजा उठावऽ, लेकिन ऊ - धड़ाम ! सबसे दिलचस्प, सबसे अपमानजनक जगह पर मूर्छित हो जा हइ। मान लेल जाय, ओकरा बेमारी हइ, आउ कमरा में भी घुटन हइ, लेकिन तइयो, जी ! तइयो विचार तो दे देलकइ ! झूठ तो ऊ अद्वितीय बोललइ, लेकिन अपन स्वभाव के तो ध्यान में नयँ रखलकइ । हिएँ तो, मक्कारी काहाँ हइ, मालूम चल जा हइ, जी ! दोसरा तुरी, अपन बुद्धिमानी के चंचलता में बहके, ओकरा पर शक करे वला अदमी के मजाक उड़ावे लगऽ हइ, मानूँ जान-बूझके पीयर पड़ जा हइ, मानूँ खेल में, आउ बहुत स्वाभाविक रूप से पीयर पड़ जा हइ, कि ऊ सच्चाई के बहुत समान हइ, आउ अइकी फेनु विचार देलकइ ! हलाँकि कि पहिले तुरी धोखा देय, लेकिन रात के तो ऊ (छानबीन करे वला) फेर से सोचतइ, अगर खुद मूर्ख अदमी नयँ हइ । आउ वस्तुतः हरेक कदम पे अइसीं होते रहऽ हइ जी ! बात हिएँ खतम नयँ होवऽ हइ - ऊ खुद्दे आगू दौड़े ल शुरू कर देतइ, दखल देवे लगतइ, जाहाँ ओकरा पुच्छल नयँ जा हइ, लगातार बोले लगी चालू कर देतइ ओकरा बारे, जेकरा में, एकर विपरीत, चुप्पी साधे के चाही, दृष्टान्त (प्रतीक-कथा, allegories) घुसाना चालू कर देतइ, हे-हे ! खुद्दे अइतइ आउ पुच्छे लगतइ - काहे हमरा बहुत पहिलहीं गिरफ्तार नयँ कइल गेलइ ? हे-हे-हे ! आउ अइसन सबसे चलाँको अदमी के साथ हो सकऽ हइ, मनोविज्ञानी आउ साहित्यकार के साथ, जी ! मानव स्वभाव एगो दर्पण हइ जी, सबसे साफ-सुथरा दर्पण, जी ! ओकरा में देख ल आउ प्रशंसा करऽ, एहे बात हइ जी ! लेकिन अपने के चेहरा पीयर काहे पड़ गेले ह, रोदियोन रोमानोविच, कहीं अपने के घुटन तो नयँ हो रहले ह, खिड़की खोल दिअइ ?"
"ओ, किरपा करके, फिकिर नयँ करथिन", रस्कोलनिकोव चिल्लइलइ आउ अचानक ठठाके हँस पड़लइ, "किरपा करके, फिकिर नयँ करथिन !"
पोरफ़िरी ओकर सामने खड़ी होलइ, इंतजार कइलकइ, आउ अचानक खुद्दे ठठाके हँस पड़लइ, ओकर ठीक बाद। रस्कोलनिकोव अपन बिलकुल अपस्मारी (epileptic) हँसी के अचानक तीक्ष्ण रूप से रोकके सोफा पर से उठ गेलइ ।
"पोरफ़िरी पित्रोविच !" ऊ उँचगर आउ स्पष्ट स्वर में बोललइ, हलाँकि अपन काँप रहल गोड़ पे मोसकिल से खड़ी रह रहले हल, "आखिरकार हम साफ-साफ देखऽ हिअइ, कि अपने ई बुढ़िया आउ एकर बहिनी लिज़ावेता के हत्या में हमरा पर पूरा तरह से शक्का करऽ हथिन । अपन तरफ से हम अपने के हम घोषणा करऽ हिअइ, कि हम ई सब से बहुत पहिलहीं तंग हो चुकलिए ह । अगर समझऽ हथिन, कि कानूनी तौर पे अपने हमरा पर अभियोग लगा सकऽ हथिन, त अभियोग लगाथिन; अगर गिरफ्तार कर सकऽ हथिन, त गिरफ्तार करथिन । लेकिन ई बात के हम अनुमति नयँ देबइ, कि हमर आँख के सामने हमरा पर अपने हँसथिन आउ हमरा सतइथिन ।" अचानक ओकर होंठ काँपे लगलइ, गोस्सा से आँख जरे लगलइ, आउ अभी तक नियंत्रित अवाज गूँजे लगलइ । "नयँ अनुमति देबइ, जी !" टेबुल पर अपन ताकत भर जोर से मुक्का मारके अचानक ऊ चिल्लइलइ, "सुन्नऽ हथिन अपने ई बात, पोरफ़िरी पित्रोविच ? नयँ अनुमति देबइ !"
"हे भगमान, फेर से ई बात के की मतलब हइ !" स्पष्टतया बिलकुल भयभीत होल पोरफ़िरी पित्रोविच चिल्लइलइ, "बबुआ ! रोदियोन रोमानोविच ! प्रियतम ! बाबू ! ई अपने के की हो गेले ह ?"
"नयँ अनुमति देबइ !" रस्कोलनिकोव फेर से चिल्लइलइ ।
"बबुआ, जरी धीरे ! लोग सुन लेतइ, त अंदर आ जइतइ ! ऊ बखत ओकन्हीं के हमन्हीं की कहबइ, जरी सोचथिन !" डर के मारे पोरफ़िरी पित्रोविच फुसफुसइलइ, अपन चेहरा रस्कोलनिकोव के चेहरा के पास लइते।
"नयँ अनुमति देबइ, नयँ अनुमति देबइ !" यंत्रवत् रस्कोलनिकोव दोहरइते रहलइ, लेकिन ओहो बिलकुल फुसफुसाहट में ।
पोरफ़िरी तेजी से मुड़लइ आउ खिड़की खोले लगी लपकके गेलइ ।
"कुछ तजगर हावा आवे देल जाय ! आउ बबुआ, अपने के थोड़े सनी पानी पीए के चाही, वस्तुतः ई दौरा हकइ, जी !" आउ पानी लावे के औडर देवे खातिर ऊ लपकके दरवजवा दने गेलइ, लेकिन संयोगवश ओज्जे परी कोनमा में पानी भरल सुराही हलइ ।
"बबुआ, पी लेथिन", सुराही लेले ओकरा तरफ लपकके अइते ऊ फुसफुसइलइ, "शायद एकरा से कुछ मदत मिलतइ ..."
पोरफ़िरी पित्रोविच के भय आउ ओकर खुद के सहानुभूति एतना स्वाभाविक हलइ, कि रस्कोलनिकोव चुप हो गेलइ आउ ओकरा तरफ बड़ी उत्सुकता से एकटक देखे लगलइ । लेकिन पानी ऊ नयँ लेलकइ ।
"रोदियोन रोमानोविच ! प्यारे ! अइसे खुद के तो दिमाग फिरा देथिन, अपने के विश्वास देलावऽ हिअइ, आ-आह ! ओ-ओह ! पी लेथिन ! हाँ, जरिक्को सनी पी लेथिन !"
ऊ जबरदस्ती ओकरा पानी से भरल गिलास हथवा में दे देलकइ । रस्कोलनिकोव यंत्रवत् ओकरा अपन होंठ भिर लइलकइ, लेकिन सचेत होला पर (recollecting himself) अरुचि के साथ टेबुल पर रख देलकइ ।
"जी हाँ, हमन्हीं के दौरा पड़ले हल जी ! अइसे अपने फेर से, बबुआ, पहिलौका बेमारी के वापिस बोला लेथिन", पोरफ़िरी पित्रोविच मैत्रिक सहानुभूति के साथ कुड़कुड़इलइ, लेकिन तइयो अभियो तक ऊ किंकर्तव्यविमूढ़ देखाय दे रहले हल । "हे भगमान ! कइसे अपन स्वास्थ्य पर ध्यान नयँ रक्खऽ हथिन ? अइकी द्मित्री प्रोकोफ़िच कल्हे हमरा हीं अइले हल - हम सहमत हिअइ, सहमत हिअइ, जी, हमर स्वभाव कटु हइ, खराब हइ, आउ अइकी अइसन मतलब निकासल गेलइ ! ... हे भगमान ! कल्हे अइलइ, अपने के बाद, हमन्हीं खाना खइलिअइ, ऊ बोलते रहलइ, बोलते रहलइ, हम तो खाली हाथ फैला देलिअइ; हम सोचऽ हिअइ ... ओह तूँ, हे भगमान ! ऊ की अपने के हियाँ से अइले हल ? लेकिन बइठ तो जाथिन, बबुआ, क्राइस्ट खातिर बइठ जाथिन !"
"नयँ, हमरा हीं से तो नयँ ! लेकिन हम जानऽ हलिअइ, कि ऊ अपने के हियाँ गेलइ आउ काहे लगी गेलइ", रस्कोलनिकोव तीखापन से उत्तर देलकइ ।
"जानऽ हलथिन ?"
"जानऽ हलिअइ । लेकिन एकरा से की ?"
"हाँ ओहे, बबुआ, रोदियोन रोमानोविच, कि हमरा अपने के ओइसन कारनामा अभियो तक मालूम नयँ हइ; सब कुछ के बारे हमरा सूचना मिलले ह, जी ! वस्तुतः हमरा मालूम हइ, कि कइसे अपने किराया पर फ्लैट लेवे खातिर गेलथिन हल, खास रात में, जब अन्हेरा होवे लगले हल, आउ घंटी बजावे लगलथिन हल, खून के बारे पूछ रहलथिन हल, आउ जेकरा चलते मजूर आउ दरबान सब चक्कर में पड़ गेले हल । वास्तव में हम तखने के तो अपने के दिमागी हालत तो समझऽ हिअइ ... लेकिन तइयो वस्तुतः अइसे तो अपने अपन दिमाग खराब कर लेथिन, भगमान कसम जी ! अपने के माथा चकराय लगतइ ! क्रोध तो अपने के बहुत जोर से उबल रहले ह, जी, शुभप्रद क्रोध, जी, ऊ सब मिलल अपमान के चलते, पहिले तो भाग्य से, आउ बाद में पुलिस से, आउ अइकी एने-ओने दौड़ा-दौड़ी कर रहलथिन हँ, कि, अइसे कहल जाय, सबके जल्दी से जल्दी सब कुछ खुलके बातचीत करे लगी बाध्य कर देल जाय आउ बस एक्के तुरी में मामला खतम कर देल जाय, काहेकि अपने ई सब बेवकूफी आउ ई सब शक्का से तंग आ चुकलथिन हँ । वास्तव में एहे बात हइ न ? हम अपने के इरादा के अनुमान तो लगा लेलिए ह न, जी ? अइसे तो खाली अपनहीं खुद के नयँ, बल्कि रज़ुमिख़िन के भी हमरा हीं चक्कर में डाल देथिन; वस्तुतः ऊ तो एकरा लगी बहुत भला अदमी हइ, खुद्दे जानऽ हथिन । अपने के तो बेमारी हइ, आउ ओकरा में उदारता; बेमारी तो संक्रमण के चलते ओकरो लगतइ ... हम तो अपने के, बबुआ, अइकी जब शांत हो जइथिन, तब बतइबइ ... जरी बइठ तो जाथिन, बबुआ, क्राइस्ट के नाम पर ! किरपा करके जरी सुस्ता लेथिन, अपने के चेहरा तो भयंकर लगऽ हइ; बइठ तो जाथिन ।"
रस्कोलनिकोव बइठ गेलइ; ओकर कंपन जा रहले हल, आउ ओकर समुच्चे देह में गरमी आवे लगलइ । ऊ, डरल आउ ओकर मित्रतापूर्वक आवभगत कर रहल पोरफ़िरी पित्रोविच के बात, बड़ी अचरज आउ तनाव में सुन रहले हल । लेकिन ऊ ओकर एक्को शब्द के विश्वास नयँ कर रहले हल, हलाँकि विश्वास करे के एक प्रकार के विचित्र झुकाव अनुभव कर रहले हल । फ्लैट के बारे पोरफ़िरी के अप्रत्याशित शब्द ओकरा बिलकुल हक्का-बक्का कर देलकइ । "त ऊ फ्लैट के बारे कइसे जानऽ हइ ?" अचानक ओकर दिमाग में विचार अइलइ, "आउ ऊ खुद्दे हमरा बतावऽ हइ !"
"जी हाँ, हमर कानूनी पेशा में लगभग अइसने एगो मामला हलइ, एगो मनोवैज्ञानिक मामला, बेमार मनोदशा के मामला, जी", सड़ासड़ बोलते पोरफ़िरी बात जारी रखलकइ । "एगो अपने उप्पर हत्या के कील ठोक लेलकइ, जी, आउ ऊ ठोकवो कइलकइ त कइसे ! पूरा विभ्रांति (hallucination) के साथ अइलइ, तथ्य सब प्रस्तुत कइलकइ, परिस्थिति सब के बखान कइलकइ, हमन्हीं में से हरेक के भ्रांत आउ चकित कर देलकइ, आउ काहे लगी ? खुद ऊ, बिलकुल अनजाने में, आंशिक रूप से, हत्या के कारण हलइ, लेकिन खाली आंशिक रूप से, लेकिन जइसीं ओकरा ई पता चललइ, कि ऊ हत्यारा सब के मौका देलकइ, त ऊ दुखी आउ हक्का-बक्का हो गेलइ, तरह-तरह के कल्पना करे लगलइ, ओकर दिमाग बिलकुल फिर गेलइ, आउ ओकरा पक्का विश्वास होवे लगलइ, कि खुद ओहे तो हत्यारा हकइ ! लेकिन शासी राज्यसभा (governing senate) आखिरकार मामला के छानबीन कइलकइ, आउ ऊ अभागल के बरी कर देल गेलइ आउ ओकरा देखभाल लगी दे देल गेलइ । धन्य हलइ शासी राज्यसभा ! अगे माय, च्च-च्च-च्च ! त अइसन हालत में की होतइ, बबुआ ? ई हालत में तो सरसाम धर ले सकऽ हइ, अगर अइसन आवेश (impulse) से अपन स्नायु के उत्तेजित करे लगऽ हथिन, कि रात-बेरात जाके घंटी बजावऽ हथिन आउ खून के बारे पुच्छऽ हथिन ! वस्तुतः अइसन सब मनोवृत्ति के तो हम अपन काम के दौरान अध्ययन कइलिए ह, जी । ई वस्तुतः कभी-कभी अदमी के खिड़की से, चाहे घंटाघर (belfry, bell tower) से कूद जाय लगी प्रेरित करऽ हइ, आउ ई संवेदना (sensation) केतना प्रलोभनकारी हइ । एहे बात दरवाजा के घंटी (door-bell, call-bell) के साथ हइ, जी ... रोग हइ, रोदियोन रोमानोविच, रोग ! अपन रोग के बहुत उपेक्षा करे लगलथिन हँ, जी । अनुभवी डाक्टर से सलाह लेवे के चाही, आउ अपने के ई मोटू कउन काम के हथुन ! ... अपने के सरसाम हइ ! अपने से ई सब जे कुछ होवऽ हइ, ऊ बिलकुल खाली सरसाम में !"
एक क्षण तो रस्कोलनिकोव के लगलइ कि सब कुछ चारो तरफ घूम रहले ह ।
"की अइसन हो सकऽ हइ, की वस्तुतः", ओकर दिमाग में ई बात कौंधलइ, "ऊ अभियो झूठ बोल रहले ह ? असंभव, असंभव !" ऊ ई विचार के अपना से दूर भगावे के कोशिश कइलकइ, पहिलहीं से महसूस करते, कि बौखलाहट आउ गोस्सा ओकरा केतना हद तक पहुँचा सकऽ हइ, ई महसूस करते, कि बौखलाहट से ऊ पागल हो जा सकऽ हइ ।
"ई सरसामी हालत में नयँ हलइ, ई जाग्रत अवस्था में हलइ !" ऊ चिल्लइलइ, पोरफ़िरी के चाल में प्रवेश करे (अर्थात् चाल के समझे) खातिर अपन दिमाग के पूरा जोर लगइते । "जाग्रत अवस्था में, बिलकुल होश-हवास में! सुन रहलथिन हँ ?"
"जी हाँ, समझ रहलिए ह आउ सुन रहलिए ह ! कल्हियों अपने बोललथिन हल, कि ई सरसाम में नयँ, खास करके ई जोर भी देलथिन हल, कि सरसाम में नयँ हलइ ! ऊ सब कुछ, जे अपने कह सकऽ हथिन, हम समझऽ हिअइ, जी ! ओ-ओह ! ... लेकिन, रोदियोन रोमानोविच, हमर उपकारकर्ता, कम से कम ई परस्थिति के तो सुन लेथिन । अगर वस्तुतः अपने सचमुच अपराधी रहथिन हल, चाहे ई निंदित काम में कइसूँ अपने के हाथ होते हल, त, भगमान के खातिर, की अपने खुद्दे ई बात पर जोर देथिन हल, कि ई सब कुछ अपने सरसामी हालत में नयँ कइलथिन, बल्कि, एकर विपरीत, पूरे होश-हवास में ? आउ खास करके जोर देथिन हल, अइसन विशेष हठ के साथ जोर देथिन हल - की अइसन हो सकऽ हलइ, की ई हो सकऽ हलइ, भगमान के खातिर ? बिलकुल एकर विपरीत, हमर विचार से । अगर कुच्छो अपने के अंतःकरण में महसूस होते हल, त अपने ठीक ई बात पर जोर देथिन हल, आउ कहथिन हल, कि निश्चित रूप से सरसाम में ! ठीक हइ न ? एहे बात हइ न ?"
ई प्रश्न में कुछ तो धूर्तता सुनाय दे हलइ । पोरफ़िरी के रस्कोलनिकोव तरफ झुक गेला पर ऊ सोफा के बिलकुल पीठ तरफ घसक गेलइ, आउ चुपचाप, सीधे, हक्का-बक्का होल ओकरा तरफ एकटक देखते रहलइ ।
"चाहे अइकी मिस्टर रज़ुमिख़िन के बात ले लेथिन, ई बात के, मतलब, कि ऊ कल्हे अपन मर्जी से बात करे लगी अइलइ, कि अपने के उसकइला पर ? अपने के ठीक ई बात बोले के चाही हल, कि ऊ अपन मर्जी से अइले हल, आउ ई बात छिपा लेथिन हल, कि अपने के उसकइला पर ! लेकिन अपने तो वस्तुतः बिलकुल नयँ छिपावऽ हथिन ! अपने तो ठीक ई बात पर जोर दे हथिन, कि अपने के उसकइला पर !"
रस्कोलनिकोव कभियो अइसन नयँ कइलके हल । ओकर मेरुदंड से उपरे से निच्चे तक शीत लहर दौड़ गेलइ ।
"अपने लगातार झूठ बोलते जा रहलथिन हँ", ऊ चेहरा के विकृत करके ओकरा पर बेमरियाहा मुसकाहट लाके धीरे-धीरे आउ दुर्बल स्वर में कहलकइ, "अपने हमरा फेर से देखावे लगी चाहऽ हथिन, कि हमर सब खेल के जानऽ हथिन, हमर सब जवाब के पहिलहीं से जानऽ हथिन", ऊ बोललइ, खुद ई महसूस करते कि अपन शब्द के अब ओतना तौल नयँ पा रहले हल, जेतना चाही हल, "हमरा डेरावे लगी चाहऽ हथिन ... चाहे खाली हमरा पर हँस्सऽ हथिन ..."
ई बात बोलते, ऊ सीधे ओकरा तरफ एकटक देखना जारी रखलकइ, आउ अचानक फेर से असीम क्रोध ओकर आँख में चमके लगलइ ।
"अपने लगातार झूठ बोल रहलथिन हँ !" ऊ चिल्लइलइ । "अपने खुद अच्छा से जानऽ हथिन, कि अपराधी के सबसे अच्छा पैंतरा ई होवऽ हइ, कि यथासंभव ऊ अइसन कुच्छो नयँ छिपावइ, जेकरा छिपावे के नयँ चाही । हमरा अपने पर विश्वास नयँ हइ !"
"कइसन चुलबुलिया हथिन अपने !" पोरफ़िरी खिखिअइलइ, "अपने से, बबुआ, जित्तल नयँ जा सकऽ हइ; अपने के अंदर एक प्रकार के एकोन्माद (monomania) बइठल हइ । मतलब हमरा पर नयँ विश्वास करऽ हथिन ? लेकिन हम अपने के कहबइ, कि अपने वस्तुतः विश्वास करऽ हथिन, एक चौथाई अर्शीन तो विश्वास कर चुकलथिन हँ, आउ हम अइसन करबइ, कि पूरे अर्शीन [4] विश्वास करथिन, काहेकि सचमुच हम अपने के प्यार करऽ हिअइ, आउ दिल से अपने के भलाई चाहऽ हिअइ ।"
रस्कोलनिकोव के होंठ कँप्पे लगलइ ।
"हाँ जी, चाहऽ हिअइ जी, आखिर बात अपने के कहबइ जी", ऊ अपन बात जारी रखलकइ, धीरे से आउ मित्रतापूर्वक रस्कोलनिकोव के केहुनी से जरी सन उपरे बाँह पकड़के, "आखिर बात कहबइ जी - अपन रोग पर जरी ध्यान देथिन । एकरा साथ अपने के परिवारो आल हइ; एकरा बारे तो विचार करथिन । उनकन्हीं के तसल्ली आउ अराम देवे के चाही, लेकिन उनकन्हीं के तो खाली डेरा रहलथिन हँ ..."
"एकरा से अपने के की लेना-देना ? अपने के कइसे मालूम ? अपने के एकरा में एतना रुचि काहे लगी हइ ? मतलब, अपने हमर पीछू लग्गल रहऽ हथिन आउ ई हमरा देखावे लगी चाहऽ हथिन ?"
"बबुआ ! ई तो हम खुद्दे अपनहीं से, अपनहीं से बिलकुल सब कुछ जनलिअइ ! अपने ई बात पर ध्यानो नयँ दे हथिन, कि, अपन उत्तेजना में, खुद्दे सब कुछ बता दे हथिन - हमरो आउ दोसरो के । मिस्टर रज़ुमिख़िन, द्मित्री प्रोकोफ़िच, से भी कल्हे बहुत सारा दिलचस्प विवरण (details) मालूम होलइ । जी नयँ, अइकी हमरा बिचवा में टोक देलथिन, लेकिन हम कहबइ, कि अपन शंकाशीलता (शक्कीपन) के कारण, अपन तमाम होशियारी के बावजूद, कोय चीज के समझदारी से देखे के क्षमता अपने खो देलथिन हँ । अच्छऽ अइकी, मसलन, ओहे विषय पर, दरवाजा के घंटी के बारे - अइसन अनमोल चीज, अइसन तथ्य (पूरा तथ्ये हइ जी !) हम अपने के अइसे, हाथ आउ गोड़ से, हम एगो छानबीन करे वला, उघार देतिए हल ! आउ अपने के एकरा में कुछ देखाय नयँ दे हइ ? अगर हमरा अपने पर जरिक्को सुनी शक्का होते हल, त की हम अइसे व्यवहार करतिए हल ? एकर विपरीत, हम पहिले अपने के सब शक्का दूर कर देतिए हल, आउ ई बात के भान नयँ होवे देतिए हल, कि हमरा ई तथ्य के बारे मालूम पड़ चुकले ह; आउ ई तरह से अपने के ध्यान विपरीत दिशा में हटाके, अचानक, सिर के चोटी पर कुल्हाड़ी नियन (अपनहीं के अभिव्यक्ति के अनुसार), हक्का-बक्का कर देतिए हल, आउ ई पुछतिए हल - 'बबुआ, हत्या कइल औरत के फ्लैट में शाम के दस बजे, चाहे शायद एगारहो बजे, की कर रहलथिन हल ? आउ घंटी काहे लगी बजा रहलथिन हल ? आउ खून के बारे काहे लगी पुच्छऽ हलथिन ? आउ काहे लगी दरबान सब के भ्रम में डाल रहलथिन हल आउ पुलिस चीफ के पास थाना चल्ले लगी कहब करऽ हलथिन ?' त ई तरह से हम व्यवहार करतिए हल, अगर हमरा अपने पर जिरिक्को सुनी शक्का होते हल । अपने के सब्भे औपचारिकता के अनुसार गोवाही लेतिए हल, तलाशी लेतिए हल, आउ शायद अपने के गिरफ्तारो करतिए हल ... मतलब, हमरा अपने उप्पर शक्का नयँ हलइ, अगर दोसरा ढंग से व्यवहार कइलिअइ ! आउ कोय चीज के समझदारी से देखे के क्षमता अपने खो देलथिन हँ, आउ अपने के कुच्छो नयँ देखाय दे हइ, हम दोहरावऽ हिअइ, जी !"
रस्कोलनिकोव पूरे शरीर के साथ काँप उठलइ, जे बहुत असानी से पोरफ़िरी पित्रोविच नोटिस कर लेलकइ ।
"अपने लगातार झूठ बोल रहलथिन हँ !" ऊ चिल्लइलइ, "हमरा अपने के उद्देश्य मालूम नयँ, लेकिन अपने लगातार झूठ बोल रहलथिन हँ ... कुछ समय पहिले ई अर्थ में अपने नयँ बोललथिन हल, आउ हमरा कोय गलतफहमी नयँ हइ ... अपने झूठ बोल रहलथिन हँ !"
"हम झूठ बोल रहलिए ह ?" पोरफ़िरी बात आगू बढ़इलकइ, स्पष्टतया उत्तेजित होके, लेकिन बिलकुल प्रसन्न आउ व्यंग्यात्मक चेहरा बनइले रखते, आउ शायद ई बात के जिरिक्को नयँ फिकिर करते, कि मिस्टर रस्कोलनिकोव ओकरा बारे की सोचतइ । "हम झूठ बोल रहलिए ह ?" ... अच्छऽ, लेकिन अभी अपने के साथ हम कइसन व्यवहार कइलिअइ (हम तो छानबीन करे वला हिअइ), खास अपने के सुझाव देते आउ बचाव (defence) के सब तरह के उपाय बतइते, आउ खुद हम अपने लगी ई सब्भे मनोदशा रखलिअइ - 'रोग, सरसाम, बहुत बुरा मान गेलथिन; विषाद आउ पुलिस', इत्यादि, इत्यादि ? अयँ ? हे-हे-हे ! लेकिन हलाँकि, एक बात के माने हम कहऽ हिअइ, बचाव के ई सब मनोदशा के साधन, बहाना आउ आना-कानी, बिलकुल बेबुनियाद हकइ, आउ दुधारी भी - 'बेमारी, सरसाम, दिवास्वप्न जइसन लगलइ, ई हमरा आद नयँ', ई सब तो ठीक हइ जी, लेकिन बबुआ, काहे बेमारी में आउ सरसाम में सब कोय के बिलकुल अइसने दिवास्वप्न देखाय दे हइ, आउ दोसर कुछ नयँ ? वस्तुतः दोसरो कुछ हो सकऽ हइ न, जी ? अयँ ? हे-हे-हे-हे !"
रस्कोलनिकोव ओकरा तरफ अभिमानपूर्वक आउ घृणा से देखलकइ ।
"एक शब्द में", ऊ आग्रहपूर्वक आउ उच्च स्वर में कहलकइ, उठते आउ साथे-साथ पोरफ़िरी के थोड़े सन दूर ढकेलते , "एक शब्द में, हम जाने ल चाहऽ हिअइ - आखिरकार हमरा सन्देह से परे मानऽ हथिन, कि नयँ ? बोलथिन, पोरफ़िरी पित्रोविच, सकारात्मक रूप से (positively) आउ आखिरी तौर पे, आउ जल्दी से जल्दी, अभिए !"
"ओह, कइसन मोसकिल काम हइ ! अपने के साथ कइसन मोसकिल काम हइ", बिलकुल प्रसन्नचित्त, धूर्त्त आउ जरिक्को सन चिंता नयँ झलक रहल चेहरा बनइले पोरफ़िरी चिल्लइलइ । "लेकिन अपने काहे लगी जाने लगी चाहऽ हथिन, काहे लगी अपने के एतना अधिक जनकारी चाही, जबकि अपने के कुच्छो परेशान कइल जाय लगी शुरुओ नयँ कइल गेले ह ! वस्तुतः अपने तो बुतरू नियन कर रहलथिन हँ - 'दे, जल्दी से आग हमरा हाथ में दे दे ! आउ एतना चिंता काहे करऽ हथिन ? काहे लगी खुद्दे अपने आप के हमन्हीं पर थोप रहलथिन हँ, कउन कारण से ? अयँ ? हे-हे-हे !"
"अपने के फेर से कह रहलिए ह", रस्कोलनिकोव गोस्सा में बोललइ, "कि हम आउ बरदास नयँ कर सकऽ हिअइ ..."
"की जी ? अनिश्चितता तो ?" पोरफ़िरी टोकते बोललइ ।
"हमर मजाक नयँ उड़ाथिन ! हम नयँ चाहऽ ही ! ... अपने के बता रहलिए ह, कि हमरा नयँ चाही ! ... न बरदास कर सकऽ हिअइ आउ न चाहऽ हिअइ ! ... सुनऽ हथिन ! सुनलथिन !" ऊ चिल्लइलइ, फेर से टेबुल पर मुक्का मारते ।
"धीरे, धीरे ! लोग सुन लेतइ ! गंभीरतापूर्वक सवधान कर रहलिए ह - अपन खियाल रखथिन । हम मजाक नयँ कर रहलिए ह, जी !" पोरफ़िरी फुसफुसइलइ, लेकिन अबरी ओकर चेहरा पर पहिलौका, नारी जइसन उदार आउ भयभीत अभिव्यक्ति नयँ हलइ; एकर विपरीत, अब सीधे कठोरतापूर्वक त्योरी चढ़इले, आउ मानूँ एक्के तुरी में सब्भे रहस्य आउ दुविधा दूर करते, आदेश दे रहले हल । लेकिन ई खाली एक पल तक रहलइ । हक्का-बक्का होल रस्कोलनिकोव अचानक वास्तविक क्रोधावेश में आ गेलइ; लेकिन विचित्र बात हलइ - ऊ फेर से धीरे बात करे के आदेश मान लेलकइ, हलाँकि ऊ क्रोध के सबसे तीव्र दौरा में पहुँचल हलइ ।
"हम खुद के सतावल जाय के अपने के अनुमति नयँ देबइ !" पहिलहीं नियन ऊ फुसफुसाय लगलइ, पीड़ा आउ घृणा सहित तुरते ई समझते, कि ऊ आदेश के नयँ पालन नयँ कर सकऽ हइ, आउ ई विचार के साथ आउ अधिक क्रोधित होते, "हमरा गिरफ्तार करथिन, हमर तलाशी लेथिन, लेकिन नियमानुसार कार्रवाई करथिन, आउ हमरा साथ खेलवाड़ नयँ करथिन, जी ! साहस नयँ करथिन ..."
"नियम के फिकिर अपने नयँ करथिन", पोरफ़िरी टोकते बोललइ, अपन पहिलौका धूर्त्त मुसकान के साथ, आउ मानूँ प्रसन्नतापूर्वक रस्कोलनिकोव के प्रशंसा करते, "हम अपने के, बबुआ, अभी घर पर जइसन मिल्ले खातिर आमंत्रित कइलिए हल, बिलकुल मित्रतापूर्वक !"
"हमरा अपने के मित्रता नयँ चाही आउ हम ओकरा पर थुक्कऽ हिअइ ! सुन्नऽ हथिन न ? आउ अइकी - अपन टोपी लेबइ आउ चल जइबइ । अच्छऽ जी, अभी की कहथिन, अगर गिरफ्तार करे के इरादा रहइ ?"
ऊ अपन टोपी ले लेलकइ आउ दरवाजा तरफ बढ़लइ ।
"आ एगो जरी गो आकस्मिक उपहार (surprise) नयँ देखे लगी चाहथिन ?" पोरफ़िरी खिखियाय लगलइ, ओकरा फेर से केहुनी के उपरे पकड़ते आउ दरवजवा भिर रोकते । स्पष्टतया ऊ आउ जादे खुश आउ चुहलबाज हो गेलइ, जेकरा से आखिरकार रस्कोलनिकव अपन आपा खो देलकइ ।
"कइसन आकस्मिक उपहार ? ई की हइ ?" ऊ पुछलकइ, अचानक रुकते आउ डर से पोरफ़िरी तरफ एकटक देखते ।
"आकस्मिक उपहार, जी, अइकी हिएँ परी हकइ, दरवजवा के पीछू बइठल, हे-हे-हे !" (ऊ अप्पन अँगुरी से टट्टी में बन दरवजवा तरफ इशारा कइलकइ, जेकरा से होके ओकर सरकारी क्वाटर पड़ऽ हलइ ।) "हम ताला लगा देलिए ह, ताकि भाग नयँ जाय ।"
"की हकइ ? काहाँ ? की ? ..."
रस्कोलनिकोव दरवजवा भिर आके ओकरा खोले लगी चहलकइ, लेकिन ओकरा में ताला लग्गल हलइ ।
"ताला लग्गल हइ, जी, अइकी कुंजिया हकइ !"
आउ वास्तव में, ऊ ओकरा कुंजी देखइलकइ, जेभिया से निकासके ।
"तूँ लगातार झूठ बोल रहलऽ ह !" खुद के नयँ रोक पाके, रस्कोलनिकोव चिल्ला उठलइ, "झूठ बोल रहलऽ ह, विदूषक कहीं के !" आउ ऊ दरवजवा तरफ पीछू घसकते, लेकिन बिलकुल नयँ भयभीत पोरफ़िरी पर टूट पड़लइ ।
"हमरा सब, सब कुछ समझ में आवऽ हइ !" ऊ झपटके ओकरा भिर पहुँचलइ । "तूँ झूठ बोल रहलऽ ह आउ हमरा चिढ़ा रहलऽ ह, ताकि हम सब कुछ बता देऊँ ..."
"अब आउ कुछ बता देवे लगी हइए नयँ हकइ, बबुआ, रोदियोन रोमानोविच । वस्तुतः अपने तो उन्माद में पहुँच गेलथिन हँ । चिल्लाथिन नयँ, नयँ तो हम वस्तुतः लोग के बोलावऽ हिअइ, जी !
"झूठ बोलब करऽ ह, कुछ नयँ होतो ! बोला ल लोग के ! तूँ जानऽ हलऽ, कि हम बेमार हिअइ, आउ हमरा परेशान कर-करके क्रोधावेश तक पहुँचावे लगी चाहऽ हलऽ, ताकि हम सब कुछ बता देऊँ, त ई हको तोहर उद्देश्य ! नयँ, तूँ तथ्य प्रस्तुत करऽ ! हम सब कुछ समझ गेलूँ ! तोहरा पास कोय तथ्य नयँ हको, तोहरा पास हको खाली बकवास, ज़म्योतोव के तरह बेकार शक्का ! ... तोहरा हमर स्वभाव मालूम हलो, हमरा उन्माद तक पहुँचावे लगी चाहऽ हलहो, आउ बाद में अचानक पादरी आउ सभासद लोग के सहारा से हक्का-बक्का करे लगी ... त तूँ ओकन्हीं लगी इंतजार कर रहलहो ह ? अयँ ? इंतजार कउन बात के ? काहाँ ? पेश तो करऽ !"
"लेकिन हियाँ कइसन सभासद, जी, बबुआ ! अदमी के कइसन-कइसन कल्पना होवऽ हइ ! ई तरह से तो नियम के अनुसार कार्रवाई नयँ कइल जा सकऽ हइ, जइसे कि अपने बोलऽ हथिन, अपने के तो विधि-विधान (procedure) के जनकारी नयँ हइ ... लेकिन नियम तो नयँ चल जइतइ, जी, खुद्दे देख लेथिन ! ...", पोरफ़िरी बड़बड़इलइ, साथे-साथ अपन कान दरवाजा तरफ कइले सुनते रहलइ ।
वास्तव में, ई समय दरवजवा भिर दोसरा तरफ के कमरा में से शोर-गुल जइसन सुनाय पड़लइ ।
"हलऽ ल, ओकन्हीं आइए रहला ह !" रस्कोलनिकोव चिल्लइलइ, "त तूँ ओकन्हीं के बोलवइलहो ! ... तूँ ओकन्हीं के इंतजार करब करऽ हलहो ! तूँ राह देख रहलहो हल ... अच्छऽ, लावऽ हियाँ सब्भे के, सभासद, गोवाह सब के, जे कुछ चाहऽ ह ... करऽ ! हम तैयार हकियो ! तैयार ! ..."
लेकिन ओहे बखत एगो विचित्र घटना घटलइ, कुछ अइसन अप्रत्याशित, सामान्य जीवन के तौर पर, कि निस्सन्देह न तो रस्कोलनिकोव, न पोरफ़िरी पित्रोविच के अइसन अंत के गुमान हलइ ।
Posted by नारायण प्रसाद at 9:35 AM
Labels: अनूदित साहित्य, उपन्यास
No comments:
Subscribe to: Post Comments (Atom)


c: text/html

text:
Thursday, May 25, 2017
विश्वप्रसिद्ध रूसी नाटक "इंस्पेक्टर" ; अंक-4 ; दृश्य-2
दृश्य-2
(ख़्लिस्ताकोव अकेला, आँख मलते प्रवेश)
ख़्लिस्ताकोव - (स्वगत) हम, लगऽ हइ, खर्राटा भरके निम्मन से सुतलिअइ । काहाँ से ओकन्हीं के अइसन गद्दा आउ पंख वला बिस्तर मिल गेलइ ? पसेने-पसेने भी हो गेलूँ । लगऽ हइ, कल्हे हमर भोजन में कुछ तो डाल देते गेले हल - हमर सिर में अभियो तलक दरद हके । हियाँ परी, जइसन कि हमरा देखाय दे हइ, आनंद से कुछ समय गुजार सकऽ हिअइ । हमरा सुंदर आवभगत पसीन पड़ऽ हइ, आउ हम स्वीकार करऽ हिअइ, कि हमरा आउ जादे पसीन पड़ऽ हइ अगर हमर आवभगत स्वार्थवश नयँ, बल्कि पवित्र हृदय से कइल जा हइ । आउ मेयर के बिटिया बहुत निम्मन हइ, आउ ओकर माय भी ठीके होतइ ... नयँ, हमरा मालुम नयँ, लेकिन हमरा सचमुच अइसन जिनगी पसीन पड़ऽ हइ ।
Posted by नारायण प्रसाद at 1:30 AM No comments: Links to this post
विश्वप्रसिद्ध रूसी नाटक "इंस्पेक्टर" ; अंक-4 ; दृश्य-1
अंक -4
(मेयर के घर के ओहे कमरा)
दृश्य-1
(सवधानी से लगभग चौआ पर चलते, पूरे औपचारिक परिधान आउ वरदी में, अंदर प्रवेश करते जा हका - आम्मोस फ़्योदरोविच, अरतेमी फ़िलिप्पोविच, पोस्टमास्टर, लुका लुकीच, दोबचिन्स्की आउ बोबचिन्स्की । पूरा दृश्य आधा फुसफुसाहट में ।)
आम्मोस फ़्योदरोविच (जज) - (सब के अर्द्धवृत्त में खड़ी करऽ हका) भगमान खातिर, भद्रजन, जल्दी से वृत्ताकार रूप में खड़ी हो जइते जाथिन, आउ जरी अपन स्थान पर रहते जाथिन ! भगमान उनकर भला करथिन - ऊ राजमहल आवऽ-जा हका, आउ राज्य परिषद् के फटकारऽ हका ! मिलिट्री फैशन में लाइन में खड़ी होते जाथिन, बिलकुल मिलिट्री फैशन में ! अपने, प्योत्र इवानोविच, जल्दी से ई तरफ आ जाथिन, आउ अपने प्योत्र इवानोविच हुआँ खड़ी हो जाथिन ।
(दुन्नु प्योत्र इवानोविच चौआ पर तेजी से जा हका ।)
अरतेमी फ़िलिप्पोविच (अनुदान संस्था के न्यासी) - अपने के मर्जी, आम्मोस फ़्योदरोविच, लेकिन हम सब के कुछ न कुछ तो करे के चाही ।
आम्मोस फ़्योदरोविच - लेकिन ठीक-ठीक कउची ?
अरतेमी फ़िलिप्पोविच - ई तो जाहिर हइ कि कउची ।
आम्मोस फ़्योदरोविच - कुछ चुपके चोरी सरका देवे के चाही ?
अरतेमी फ़िलिप्पोविच - हाँ, बल्कि चोरी चुपके कुछ सरका देवे के बात काहे नयँ होवे ।
आम्मोस फ़्योदरोविच - ई तो खतरनाक काम हइ, भाड़ में जाय ! हम सब पर चिल्लइता - ऊ तो सरकारी अदमी हथिन । लेकिन हाँ, कइसनो स्मारक के खातिर अभिजात वर्ग (gentry) के तरफ से चंदा के रूप में हो सकऽ हइ ।
पोस्टमास्टर - आउ नयँ तो - "अइकी, डाक से पैसा अइलइ, मालुम नयँ केकरा लगी ।"
अरतेमी फ़िलिप्पोविच - सावधान, कहीं अपनहीं के डाक से ऊ कहीं आउ दूर नयँ पठा देथुन । सुनथिन - अइसन काम एगो सुव्यवस्थित राज्य में नयँ कइल जा हइ । काहे लगी हियाँ परी पूरा स्क्वैड्रन (संगठित दल) हिअइ ? जरूरत हइ एक-एक करके खुद के पेश करे के, आउ आँख से आँख मिलाके आउ ई तरह ... जइसन कि होवे के चाही ... ताकि लोग के कानो-कान खबर नयँ होवे । अइसीं एगो सुव्यवस्थित समाज में कइल जा हइ! अच्छऽ, त अपने, आम्मोस फ़्योदरोविच, सबसे पहिले शुरू करथिन ।
आम्मोस फ़्योदरोविच - नयँ, बेहतर अपने पहिले । अपने के संस्था में ई विशिष्ट आगंतुक रोटी के स्वाद लेलथुन।
अरतेमी फ़िलिप्पोविच - नयँ, बेहतर होतइ कि युवा वर्ग के प्रबोधक के हैसियत से लुका लुकीच पहिले ।
लुका लुकीच - नयँ भद्रजन, नयँ, हमरा से ई नयँ होतइ । हम स्वीकार करऽ हिअइ, हमर पालन-पोषण अइसन होले ह, कि अगर एक रैंक के ऊपर वला कोय हमरा से बात करऽ हथिन, त हम ठक हो जा हिअइ आउ लगऽ हइ जइसे हमर जीभ कीचड़ में फँस गेलइ । नयँ भद्रजन, हमरा क्षमा करथिन, किरपा करके क्षमा करथिन !
अरतेमी फ़िलिप्पोविच - हाँ, आम्मोस फ़्योदरोविच, अपने के अलावे आउ कोय नयँ हइ । अपने के मुँह से कइसनो शब्द निकसलइ, कि मानूँ सिसेरोन (Cicero) उड़के अइलथिन ।
आम्मोस फ़्योदरोविच - की कहऽ हथिन ! की कहऽ हथिन - सिसेरोन ! देखथिन, कइसन बात सोचलथिन ! हाँ, जब कभी घरेलू कुत्ता चाहे बोर्ज़्वा (borzoi) के बारे बात करे लगऽ हिअइ, त भावना में बह जा हिअइ ...
सब्भे - (उनका प्रेरित करते) नयँ, अपने खाली कुत्ता के मामले में नयँ, बल्कि खलबली मचावे में भी ... नयँ, आम्मोस फ़्योदरोविच, हम सब के परित्याग नयँ करथिन, हम सब के पिता (अर्थात् संरक्षक) बनथिन ! ... नयँ, आम्मोस फ़्योदरोविच !
आम्मोस फ़्योदरोविच - भद्रजन, हमरा अकेल्ले छोड़ देते जाथिन !
(एतने में ख़्लिस्ताकोव के कमरा में कदम के आहट आउ खोंखे के अवाज सुनाय दे हइ । सब लोग दरवाजा दने लपकल जइते जा हका, एक दोसरा से टकरा जा हका आउ बहरसी निकसे के प्रयास करते जा हका, एकर बिन परवाह कइले कि कोय एकरा चलते कुचला जा हइ कि नयँ । आधा फुसफुसाहट में उद्गार सुनाय पड़ऽ हइ ।)
बोबचिन्स्की के अवाज - अरे, अरे, प्योत्र इवानोविच, प्योत्र इवानोविच ! हमर गोड़वा पर अपन गोड़ रख देलऽ !
ज़िमल्यानिका के अवाज - भद्रजन, हमर गोड़वा पर से हटते जा ! दया करते जा ! हमरा तो रौंद देते गेलऽ !
(कइएक "ओह !", "आह" जइसन कष्ट भरल उद्गार सुनाय पड़ऽ हइ । आखिरकार सब्भे एक दोसरा के धकिअइते बहरसी निकस जइते जा हइ, आउ कमरा खाली हो जाइ ।)
Posted by नारायण प्रसाद at 12:27 AM No comments: Links to this post
Monday, May 22, 2017
विश्वप्रसिद्ध रूसी नाटक "इंस्पेक्टर" ; अंक-3 ; दृश्य-11
दृश्य-11
(ओहे सब, सिपाही देर्झिमोर्दा आउ स्विस्तुनोव)
आन्ना अंद्रेयेव्ना - हियाँ आवऽ, प्यारे !
मेयर - श्श ! ... की ? की ? सुत्तल हथिन ?
ओसिप - अभी तो नयँ, जरी-मनी अँगड़ाई ले हथिन ।
आन्ना अंद्रेयेव्ना - सुनऽ, तोर नाम की हको ?
मेयर - श्श ! कइसन पाँवफिरा (talipedic) भालू हइ - बूट से ठप-ठप करब करऽ हइ ! अइसे अवाज करब करऽ हइ, मानूँ चालीस पूद [22] लट्ठा गाड़ी से कोय गिरा देलकइ ! काहाँ तोहन्हीं के शैतान लेल जाब करऽ हलउ ?
देर्झिमोर्दा - जी, औडर के मोताबिक ड्यूटी पर हलिअइ ...
मेयर - श्श ! (ओकर मुँह बंद कर दे हका) कइसन कौआ नियन काँव-काँव करऽ हइ ! (ओकर नकल करऽ हका) औडर के मोताबिक ड्यूटी पर हलिअइ ! बैरेल में से मानूँ साँढ़ हँकरब करऽ हइ । (ओसिप से) अच्छऽ, मित्र, तूँ जा आउ हुआँ मालिक के जरूरत के मोताबिक तैयारी करऽ । ऊ सब, जे कुछ घर पर होवे, माँग लीहऽ ।
(ओसिप के प्रस्थान)
आ तोहन्हीं दुन्नु ड्योढ़ी पर खड़ी रह, आउ जगह से हिलना नयँ ! आउ कोय अजनबी के घर में घुस्से नयँ देना, खास करके बेपारी सब के ! अगर बल्कि एक्को गो के अंदर आवे देलँऽ, त ... खाली देखाय देउ, कि कोय अर्जी लेके आब करऽ हइ, चाहे बल्कि बिन कोय अर्जी के, लेकिन देखे में लगे कि अइसन अदमी हइ, जे हमरा विरुद्ध शिकायत करे लगी चाहऽ हइ, ओकरा सीधे धकेलके बाहर कर देना ! अइसे ! अच्छा से ! (गोड़ से देखावऽ हका) सुनलँऽ ? श्श ... श्श ...
(सिपाही लोग के पीछू-पीछू चौआ के बल प्रस्थान ।)
Posted by नारायण प्रसाद at 11:14 PM No comments: Links to this post
विश्वप्रसिद्ध रूसी नाटक "इंस्पेक्टर" ; अंक-3 ; दृश्य-10
दृश्य-10
(ओहे सब आउ ओसिप । सब कोय अँगुरी से इशारा करते ओकरा से मिल्ले लगी दौड़ऽ हइ ।)
आन्ना अंद्रेयेव्ना - हियाँ आवऽ, प्यारे !
मेयर - श्श ! ... की ? की ? सुत्तल हथिन ?
ओसिप - अभी तो नयँ, जरी-मनी अँगड़ाई ले हथिन ।
आन्ना अंद्रेयेव्ना - सुनऽ, तोर नाम की हको ?
ओसिप - ओसिप, मैडम ।
मेयर - (पत्नी आउ बेटी से) बहुत हो गेलो, बहुत हो गेलो तोहन्हीं के ! (ओसिप से) की मित्र, तोहर भोजन तो ठीक से हो गेलो न ?
ओसिप - जी, हो गेलइ, हार्दिक धन्यवाद; निम्मन से भोजन हो गेलइ ।
आन्ना अंद्रेयेव्ना - अच्छऽ, बतावऽ - हमर विचार से तोहर मालिक के हियाँ बहुत अधिक काउंट आउ राजकुमार आवऽ जा होथुन न ?
ओसिप - (स्वगत) की बतावल जाय ? अगर अभी निम्मन भोजन करावल गेलइ, त बाद में आउ निम्मन भोजन करावल जइतइ । (प्रकट) जी हाँ, काउंट लोग भी अइते जा हथिन ।
मारिया अंतोनोव्ना - प्यारे ओसिप, तोर मालिक केतना सुंदर हथुन !
आन्ना अंद्रेयेव्ना - किरपा करके बतावऽ ओसिप, ऊ कइसे ...
मेयर - अब किरपा करके बस तो करते जा ! तोहन्हीं अइसन बकवास से खाली हमरा बाधा डालब करऽ ह ! की, मित्र ? ...
आन्ना अंद्रेयेव्ना - आउ तोर मालिक के ओहदा (रैंक) की हको ?
ओसिप - ओहदा सामान्य रूप के ।
मेयर - ओह, हे भगमान, तोहन्हीं तो अपन बेवकूफी भरल सवाल से तंग करते रहभो ! कुच्छो काम के बात करे लगी मौका नयँ देबहो । अच्छऽ, की मित्र, तोर मालिक कइसन हथुन ? ... अनुशासन के प्रति कठोर ? डाँटवो-फटकारवो करऽ हथुन कि नयँ ?
ओसिप - जी हाँ, अनुशासनप्रिय हथिन । उनका लगी सब कुछ दुरुस्त होवे के चाही ।
मेयर - आउ हमरा तोहर चेहरा बहुत पसीन पड़ऽ हको । मित्र, तूँ जरूर एगो निम्मन व्यक्ति होवऽ । अच्छऽ ...
आन्ना अंद्रेयेव्ना - सुनऽ ओसिप, की तोर मालिक हुआँ वरदी में घुम्मऽ-फिरऽ हथुन, कि ...
मेयर - बहुत हो गेलो । सचमुच तोहन्हीं केतना बक-बक करब करऽ ह ! हियाँ जरूरी चीज हइ - बात अदमी के जिनगी के चल रहले ह ... (ओसिप से) सचमुच मित्र, तूँ हमरा बहुत पसीन हकऽ । रस्ता (यात्रा) में, जानवे करऽ हो, चाय के अतिरिक्त प्याली ले लेवे से कुछ हरजा नयँ - अभी जरी ठंढी हइ । त अइकी चाय खातिर चानी के दू रूबल हको ।
ओसिप - (पैसा लेते) हार्दिक धन्यवाद महोदय । भगमान अपने के हर तरह से स्वस्थ रक्खे ! अपने एगो गरीब के मदत कइलथिन ।
मेयर - अच्छऽ, अच्छऽ, हमरा खुद्दे खुशी हो रहलो ह । की मित्र ...
आन्ना अंद्रेयेव्ना - आउ तोर मालिक के सबसे जादे कइसन आँख पसीन हको ?
मारिया अंतोनोव्ना - ओसिप प्यारे, तोर मालिक के नाक केतना सुत्थर हको ! ...
मेयर - दम धरऽ, हमरा बोले द ! ... (ओसिप से) की मित्र, मेहरबानी करके बतावऽ - तोर मालिक कउची पर जादे ध्यान दे हथुन, मतलब उनका यात्रा के दौरान जादे की पसीन पड़ऽ हइ ?
ओसिप - उनकर पसन परिस्थिति पर निर्भर करऽ हइ । सबसे जादे पसीन हइ कि उनका निम्मन से स्वागत कइल जाय, उनकर मनोरंजन निम्मन होवइ ।
मेयर - निम्मन स्वागत आउ मनोरंजन ?
ओसिप - जी हाँ, निम्मन । अइकी हलाँकि हम एगो नौकर हिअइ, तइयो ऊ ई बात के ध्यान रक्खऽ हथिन कि हमरो साथ सब कुछ निम्मन होवइ । भगमान कसम ! कभी कहीं पहुँच जइते जा हिअइ - "की ओसिप, तोर निम्मन से खातिरदारी कइल गेलउ न ?" - "बिलकुल खराब, महामहिम !" त ऊ बोलऽ हथिन - "ओसिप, ई खराब मेजबान (host) हउ । जइसीं घर पहुँच जइअउ, हमरा आद देलइहँऽ ।" - "ओह", हम सोचऽ हिअइ (हाथ लहरावऽ हइ), "भगमान उनकर भला करथिन ! हम तो सीधा-सादा अदमी हिअइ ।"
मेयर - ठीक, ठीक, तूँ तो अकलमंदी के बात करऽ हो । तोरा चाय खातिर कुछ देलियो हल, ई हको ओकरा अलावे बरानका (ring-shaped roll) खातिर ।
ओसिप - एकर की जरूरत हइ, महामहिम ? (पैसा रख ले हइ) वास्तव में हम अपने के निम्मन स्वास्थ्य-कामना के साथ पीबइ ।
आन्ना अंद्रेयेव्ना - हमरा हीं आवऽ ओसिप, हमरो हीं से कुछ मिलतो ।
मारिया अंतोनोव्ना - प्यारे ओसिप, हमरा तरफ से तूँ अपन मालिक के चुंबन लीहऽ !
(दोसर कमरा से ख़्लिस्ताकोव के हलका सन खोंखे के अवाज सुनाय दे हइ ।)
मेयर - श्श ! (चौआ पर खड़ी हो जा हका; पूरा दृश्य आधा फुसफुसाहट में ।) भगमान के नाम पर शोर मत करते जा ! जइते जा ! बहुत हो गेलो ...
आन्ना अंद्रेयेव्ना - चलल जाय, माशिन्का ! हम तोरा बतइबउ, अतिथि के बारे हम जे कुछ नोटिस कइलिअइ, ऊ खाली हमन्हीं दुन्नु के बीच बतियाल जा सकऽ हइ ।
मेयर - ओह, त हुआँ बतिअइते जइतइ ! हमरा लगऽ हइ, खाली जाहो आउ ओकन्हीं के बात सुनहो - त बाद में अपन कान में ठेंठी डाल लेवे पड़तो । (ओसिप दने मुड़ते) अच्छऽ, मित्र ...
Posted by नारायण प्रसाद at 10:43 AM No comments: Links to this post
Sunday, May 21, 2017
विश्वप्रसिद्ध रूसी नाटक "इंस्पेक्टर" ; अंक-3 ; दृश्य-9
दृश्य-9
(ओहे सब आउ मेयर)
मेयर - (दबे पाँव प्रवेश करते) श्श्श ! ... श्श्श ! ...
आन्ना अंद्रेयेव्ना - की बात हइ ?
मेयर - काश, हम एतना जादे नयँ पिलइतिए हल ! लेकिन एकरा से की, अगर बल्कि ऊ जे कुछ बोललइ ओकरा में आधो सच हइ ? (चिंतन मुद्रा में) आउ ई कइसे सच नयँ हो सकऽ हइ ? जब पीके अदमी धुत्त हो जा हइ, त सब कुछ बहरसी आ जा हइ - जे दिल में हइ, ओहे जीभ पर । वस्तुतः जरी-मनी बात बढ़ा-चढ़ाके बोललइ; लेकिन कइसनो बात बिन नमक-मिर्च लगइले बोललो तो नयँ जा हइ । मंत्री लोग के साथ ताश खेलऽ हइ आउ राजमहल अइते-जइते रहऽ हइ ... त अइकी, सचमुच, जेतने जादे सोचऽ हो ... शैताने ओकरा जानऽ हइ, तोरा मालुम नयँ पड़तो कि तोर दिमाग में की चल रहलो ह; बस मानूँ लगतो कि कइसनो घंटाघर के उपरे खड़ी हकऽ, चाहे लगतो कि तोरा फाँसी पर लटकावे लगी चाहते जा हको ।
आन्ना अंद्रेयेव्ना - लेकिन हमरा तो कइसनो भीरुता बिलकुल नयँ अनुभव होलइ; हमरा तो ओकरा में एगो शिक्षित, शिष्ट, उच्च चाल-चलन के व्यक्ति देखाय देलकइ, आउ ओकर पदवी के बारे हमरा कोय जरूरत नयँ ।
मेयर - अरे, तूँ सब - औरत ! बस हो गेलो, खाली ई एक्के शब्द काफी हको ! तोहन्हीं सब लगी खाली - साज-शृंगार ! अचानक कुछ ई नयँ तो ऊ बक देना । तोहरा पर कोड़ा बरसइतो, बस खिस्सा खतम, लेकिन पति बिन कोय अता-पता के गायब हो जइतो । तूँ तो, हमर प्रिये, ओकरा साथ एतना सहजता से बरताव कइलहो, मानूँ ऊ कोय दोबचिन्स्की होवे ।
आन्ना अंद्रेयेव्ना - एकरा बारे तो हम सुझाव दे हिअइ कि अपने बेफिकिर रहथिन । हमन्हीं कइसूँ सम्हार लेवे के तिकड़म जानऽ हिअइ ... (अपन बेटी दने देखऽ हका ।)
मेयर - (स्वगत) हूँ, तोरा से तो बाते करना फिजूल हइ ! ... वास्तव में ई कइसन अप्रत्याशित घटना हइ ! अभियो तक हमर मन से भय नयँ दूर हो पा रहल ह । (दरवाजा खोलऽ हका आउ ओकरा से होके बोलऽ हका।) मिश्का, दुन्नु सिपाही स्विस्तुनोव आउ देर्झिमोर्दा के बोलाके लाव - ओकन्हीं हिएँ नगीच में कहीं परी गेट के पीछू होतउ । (कुछ देर के चुप्पी के बाद) आझकल दुनियाँ में सब कुछ में विचित्र बदलाव हो चुकले ह - कइसूँ तो ई अदमी देखाय दे हलइ, लेकिन बिलकुल दुब्बर-पातर - कइसे पछानल जाय कि ऊ केऽ हइ ? मिलिट्री वरदी में कइसूँ पछान में आ जा हइ, लेकिन जइसीं फ्रॉक-कोट धारण कर ले हइ (अर्थात् सिविल ड्रेस में हो जा हइ) - त पक्का कतरल पंख वला एगो मक्खी नियन लगऽ हइ । लेकिन बहुत देर तक सराय में जम्मल रहलइ, अन्योक्ति अलंकार में आउ गोल-गोल बात कइलकइ, लगइ कि शताब्दी भर में भी ओकरा बारे कुछ पता नयँ लगा पइबइ । लेकिन अइकी आखिर समर्पण कर देलकइ । आउ बहुत कुछ जरूरत से जादहीं बोल गेलइ । ई बात साफ हइ, कि ई अदमी अभी नवयुवक हइ ।
Posted by नारायण प्रसाद at 3:43 AM No comments: Links to this post
Friday, May 19, 2017
विश्वप्रसिद्ध रूसी नाटक "इंस्पेक्टर" ; अंक-3 ; दृश्य-8
दृश्य-8
(आन्ना अंद्रेयेव्ना आउ मारिया अंतोनोव्ना)
आन्ना अंद्रेयेव्ना - आह, केतना मनोहर !
मारिया अंतोनोव्ना - आह, केतना प्यारा !
आन्ना अंद्रेयेव्ना - लेकिन केतना परिष्कृत शिष्टाचार ! देखके तुरतम्मे समझल जा सकऽ हइ कि रजधानी के व्यक्ति हइ । ई सब्भे व्यवहार ... आह, केतना सुंदर ! अइसन नवयुवक लोग हमरा भयंकर रूप से पसीन पड़ऽ हइ ! हम तो बस अपन होश खो बैठऽ हूँ । उनका तो हम बहुत अधिक पसीन पड़लिअइ; हम नोटिस कइलिअइ - हमेशे हमरा पर नजर गड़इले रहला ।
मारिया अंतोनोव्ना - आह, माय, ऊ तो हमरा दने तक रहलथिन हल !
आन्ना अंद्रेयेव्ना - मेहरबानी करके अपन बकवास अलगे ले जो ! ई हियाँ परी बिलकुल नयँ फिट बैठऽ हउ ।
मारिया अंतोनोव्ना - नयँ, माय, सच में !
आन्ना अंद्रेयेव्ना - ले देखहीं ! भगमान बचावे, बहस करे से ! ई संभव नयँ, बस ! काहाँ परी उनका तोरा निहारे के हउ ? आउ काहे लगी उनका तोरा निहारे के चाही ?
मारिया अंतोनोव्ना - सच माय, ऊ पूरे समय हमरा निहार रहलथिन हल । आउ जब ऊ साहित्य के बारे बोले लगलथिन, त हमरा दने तकलथिन, आउ बाद में, जब ऊ बता रहलथिन हल, कि ऊ राजदूत लोग के साथ ह्विस्ट खेलऽ हलथिन, तखनियों हमरा दने देखलथिन ।
आन्ना अंद्रेयेव्ना - अच्छऽ, शायद, एकाऽ तुरी, आउ अइसीं, शिष्टाचार खातिर, बस । "ओह", खुद से बोलऽ होथिन, "ओकरो दने जरी देख लेवे के चाही !"
Posted by नारायण प्रसाद at 5:19 AM No comments: Links to this post
Thursday, May 18, 2017
विश्वप्रसिद्ध रूसी नाटक "इंस्पेक्टर" ; अंक-3 ; दृश्य-7
दृश्य-7
(ख़्लिस्ताकोव आउ मेयर के छोड़के बाकी ओहे सब)
बोबचिन्स्की - (दोबचिन्स्की से) त अइकी, प्योत्र इवानोविच, एगो व्यक्ति हथिन ! अइसने के कहल जा हइ व्यक्ति ! अपन जिनगी में एतना महत्त्वपूर्ण व्यक्ति के उपस्थिति में नयँ रहलूँ हल, हम तो भय से लगभग मर गेलूँ । की सोचऽ हो, प्योत्र इवानोविच, पदवी के खियाल से ई केऽ हो सकऽ हथिन ?
दोबचिन्स्की - हमरा लगऽ हइ, कि कहीं जेनरल तो नयँ हथिन ।
बोबचिन्स्की - हमर विचार से तो जेनरल उनकर जुतवो के बराबर नयँ होता ! लेकिन अगर जेनरल हथिन, त वास्तव में जेनरलिसिमो (generalissimo, सबसे उच्चपदस्थ जेनरल) होथिन । सुनलहो कि ऊ राज्य परिषद् के मामले में कइसे बरताव करब करऽ हलथिन ? चलल जाय आउ जल्दी से जल्दी आम्मोस फ़्योदरोविच आउ कोरोबकिन के सूचित कर देल जाय । अलविदा, आन्ना अंद्रेयेव्ना !
दोबचिन्स्की - अलविदा, धर्ममाता !
(दुन्नु के प्रस्थान ।)
अरतेमी फ़िलिप्पोविच - (लुका लुकीच से) ई तो बस भयंकर बात हइ । आउ की कारण से, हमरा खुद्दे नयँ मालुम । आउ हमन्हीं वरदी में भी नयँ हिअइ । तब की होतइ, अगर ऊ होश में आ जाथिन आउ पितिरबुर्ग के रिपोर्ट कर देथिन ? (स्कूल इंस्पेक्टर के साथ-साथ चिंतित मुद्रा में दुन्नु के प्रस्थान, जाते बखत आन्ना अंद्रेयेव्ना से) अलविदा, मैडम !
Posted by नारायण प्रसाद at 11:41 PM No comments: Links to this post
Monday, May 15, 2017
विश्वप्रसिद्ध रूसी नाटक "इंस्पेक्टर" ; अंक-3 ; दृश्य-6
दृश्य-6
(ओहे सब, आन्ना अंद्रेयेव्ना आउ मारिया अंतोनोव्ना)
मेयर - अपन परिवार के प्रस्तुत करे के जुर्रत करऽ हिअइ - पत्नी आउ बेटी ।
ख़्लिस्ताकोव - (झुकके) हम केतना भाग्यशाली हिअइ, मैडम, कि हमरा अपने के साथ मिल्ले के खुशी मिल रहले ह ।
आन्ना अंद्रेयेव्ना - हमन्हीं के तो अइसन विशिष्ट व्यक्तित्व से मिलके आउ आधिक खुशी हो रहले ह ।
ख़्लिस्ताकोव - (देखावा करते) क्षमा करथिन, मैडम, एकर बिलकुल विपरीत - हमरा अधिक खुशी हो रहले ह ।
आन्ना अंद्रेयेव्ना - जी, ई कइसे संभव हइ ! अपने अइसन बोले के किरपा करऽ हथिन लिहाज खातिर । नम्रतापूर्वक निवेदन करऽ हिअइ - बैठ जाथिन ।
ख़्लिस्ताकोव - अपने के बगल में खड़ी रहना भी सम्मान के बात हइ; लेकिन अगर अपने आग्रह करऽ हथिन, त हम बैठ जइबइ । (बैठ जा हइ) हम केतना भाग्यशाली अनुभव करऽ हिअइ, कि आखिर हम अपने के बगल में बैठल हिअइ ।
आन्ना अंद्रेयेव्ना - क्षमा करथिन, हम कइसूँ अपन खाता में लेवे के जुर्रत नयँ करऽ हिअइ (अर्थात् हम एतना सम्मान के लायक नयँ हिअइ) ... हमरा लगऽ हइ, रजधानी के जिनगी के बाद अपने के यात्रा बड़ी अप्रिय लगले होत ।
ख़्लिस्ताकोव - अत्यंत अप्रिय । कौँप्रने वू [comprenez vous - (फ्रेंच) अपने समझऽ हथिन], उच्च समाज में जीए के अभ्यस्त हिअइ, आउ अचानक खुद के रोड पर पाना - गंदा सराय, असभ्यता के अन्हेरा ... हम स्वीकार करऽ हिअइ, अगर ई अवसर हमरा नयँ मिलते हल, जे हमरा ... (आन्ना अंद्रेयेव्ना दने दृष्टि डालऽ हइ आउ उनकर सामने देखावा करऽ हइ) सब कुछ खातिर अइसन पुरस्कार देलके ह ...
आन्ना अंद्रेयेव्ना - वास्तव में, अपने के केतना अप्रिय लगले होत ।
ख़्लिस्ताकोव - लेकिन मैडम, अभी तो हमरा बहुत निम्मन लग रहले ह ।
आन्ना अंद्रेयेव्ना - जी, ई कइसे संभव हइ ! अपने तो हमरा बहुत सम्मान देब करऽ हथिन । हम एकर लायक नयँ हिअइ ।
ख़्लिस्ताकोव - कइसे एकर लायक नयँ हथिन ?
आन्ना अंद्रेयेव्ना - हम तो गाँव में रहऽ हिअइ ...
ख़्लिस्ताकोव - हाँ गाँव, लेकिन हियों परी ओकर अपन पहाड़ी, नद्दी-नाला होवऽ हइ ... हाँ, ई सच हइ कि पितिरबुर्ग से केऽ तुलना करतइ ! आह, पितिरबुर्ग ! कइसन जिनगी हइ, सचमुच ! अपने शायद सोचऽ होथिन, कि हम खाली एगो क्लर्क हिअइ; नयँ, विभाग-प्रमुख के हमरा साथ मित्रतापूर्ण संबंध हइ । ऊ हमर कन्हा पर थपकी देके कहथिन - "आ जा, भाय, खाना पर !" हम विभाग में खाली दू मिनट लगी जइबइ, खाली ई कहे लगी, "ई अइसे करे के चाही, ऊ ओइसे !" आउ हुआँ के क्लर्क, एगो चूहा नियन, कलम से खाली खुरचे लगतइ - त्रर्, त्रर् ... एक तुरी हमरा कॉलेजिएट असेसर बनावे लगी भी चाहते गेलथिन, लेकिन हम सोचऽ हिअइ कि काहे लगी । आउ दरबान हमरा पीछू-पीछू ज़ीना तक दौड़ल ब्रश लेले अइतइ आउ कहतइ - "लाथिन, इवान अलिक्सांद्रोविच, हम अपने के बूट साफ कर दे हिअइ" । (मेयर से) अपने महानुभाव सब खड़ी काहे लगी हथिन ? किरपा करके बैठ जाथिन !
(सब लोग समवेत स्वर में)
मेयर - रैंक के अनुसार हम सब खड़ी रह सकते जा हिअइ ।
अरतेमी फ़िलिप्पोविच - हम सब खड़ी रहते जइबइ ।
लुका लुकीच - फिकिर नयँ करथिन ।
ख़्लिस्ताकोव - रैंक के चिंता नयँ करथिन, निवेदन करऽ हिअइ कि बैठ जइते जाथिन ।
(मेयर आउ बाकी सब लोग बैठ जा हका ।)
हमरा औपचारिकता पसीन नयँ । एकर विपरीत, हमहूँ हमेशे दोसर के नजर में बिन अइले घसक जाय के प्रयास करऽ हिअइ । लेकिन कइसूँ छिप्पल रहना असंभव हइ, एकदम असंभव ! खाली कधरो निकसऽ हिअइ, कि लोग बोले लगऽ हइ - "अइकी इवान अलिक्सांद्रोविच जा रहलथिन हँ !" आउ एक तुरी तो हमरा प्रमुख कमांडर (commander-in-chief) समझ लेते गेलइ; सैनिक लोग गार्डरूम से लपकके अइते गेलइ आउ राइफल के सलामी देवे लगलइ । बाद में एगो अफसर, जे हमर बहुत परिचित हथिन, हमरा से बोलऽ हथिन - "अरे, भाय, हमन्हीं तो तोरा प्रमुख कमांडर ही समझ लेलियो हल" ।
आन्ना अंद्रेयेव्ना - की कहऽ हथिन !
ख़्लिस्ताकोव - हम कुछ सुंदर नायिका से परिचित हिअइ । हम कइएक तरह के व्यंग्य परिहासिका भी (लिखलिए ह) ... साहित्यकार लोग से अकसर मिलना-जुलना होवऽ हइ । पुश्किन [13] के साथ दोस्ताना रिश्ता हइ । हम उनका अकसर बोलते रहऽ हिअइ - "की हाल-चाल हइ, भाय पुश्किन ?" - "कइसूँ चल रहले ह, भाय", ऊ उत्तर दे हका, "अइसीं कइसूँ सब कुछ ..." एगो महान मौलिक व्यक्तित्व ।
आन्ना अंद्रेयेव्ना - मतलब अपने लिखवो करऽ हथिन ? लेखक होना केतना आनंददायक बात होवऽ होतइ ! अपने शायद पत्रिका में भी योगदान करऽ होथिन ?
ख़्लिस्ताकोव - हाँ, पत्रिका में भी योगदान करऽ हिअइ । लेकिन हमर कइएक रचना हइ - "फ़िगारो के विवाह" [14], "रोबर्ट शैतान" [15], "नोर्मा" [16] । अभी तो शीर्षक भी आद नयँ हइ । ई सब तो संयोग के बात हलइ - हम तो लिक्खे लगी नयँ चाहऽ हलिअइ, लेकिन थियेटर के डायरेक्टर बोलऽ हइ, "किरपा करके, भाय, कुछ तो लिक्खऽ ।" सोचऽ हिअइ, "ठीक हइ, भाय, अइसने होवइ !" आउ हिएँ परी एक शाम के, शायद, सब कुछ लिख देलिअइ, जे सबके अचरज में डाल देलकइ । विचार में हमरा असाधारण सहजता हइ । ई सब कुछ, जे बारोन ब्राम्बेउस [17] के नाम से प्रकाशित होले ह - "आशा के बजरा" (The Frigate Hope) [18] आउ "मास्को टेलिग्राफ" [19] ... ई सब कुछ हम्मर लिक्खल हइ ।
आन्ना अंद्रेयेव्ना - अपने के कहे के मतलब हइ, कि अपनहीं ब्राम्बेउस हलथिन ?
ख़्लिस्ताकोव - आउ नयँ तो की ? हम ओकन्हीं सब्भे लगी लेख के संशोधन करऽ हिअइ । हमरा स्मिरदीन [20] एकरा लगी चालीस हजार दे हइ ।
आन्ना अंद्रेयेव्ना - मतलब कि शायद "यूरी मिलोस्लाव्स्की" [21] भी अपनहीं के रचना हइ ?
ख़्लिस्ताकोव - हाँ, ई हमरे रचना हइ ।
आन्ना अंद्रेयेव्ना - हम तुरतम्मे अंदाज लगा लेलिअइ ।
मारिया अंतोनोव्ना - ओह, माय, हुआँ (कवर पर) लिक्खल हइ, कि ई रचना मिस्टर ज़गोस्किन के हइ ।
आन्ना अंद्रेयेव्ना - अच्छऽ, अच्छऽ, हमरा मालुम हलउ कि तूँ एहो बात में बहस करम्हीं ।
ख़्लिस्ताकोव - ओह हाँ, ई सच हइ, ई बिलकुल ज़गोस्किन के ही हइ । लेकिन अइकी एगो दोसर हइ "यूरी मिलोस्लाव्स्की", आउ ऊ हम्मर हइ ।
आन्ना अंद्रेयेव्ना - ओह, शायद हम अपने के रचना पढ़लिअइ । केतना निम्मन लिक्खल हइ !
ख़्लिस्ताकोव - हम स्वीकार करऽ हिअइ कि साहित्य से हीं हमर अस्तित्व हइ । हमर घर पितिरबुर्ग में पहिला (अर्थात् सर्वोत्तम) हइ । ई "इवान अलिक्सांद्रोविच के घर" के नाम से मशहूर हइ । (सब्भे के संबोधित करते) किरपा करके, महानुभाव लोग, अगर पितिरबुर्ग में आथिन, त निवेदन हइ कि हमरा हीं जरूर भेंट देथिन । हम बॉल नृत्य भी दे हिअइ (अर्थात् आयोजन करऽ हिअइ) ।
आन्ना अंद्रेयेव्ना - हम कल्पना कर सकऽ हिअइ कि केतना निम्मन आउ शानदार ऊ बॉल-नृत्य होवऽ होतइ !
ख़्लिस्ताकोव - एकर वर्णन नयँ कइल जा सकऽ हइ । मसलन, टेबुल पर एगो तारबूज हइ - सात सो रूबल के तारबूज । एगो बरतन में सूप (शोरबा) स्टीमर में सीधे पेरिस से लावल; एकर ढक्कन खोलल जा हइ - भाफ के सुगंध अइसन, जेकरा नियन प्रकृति में कहीं नयँ मिलतइ । हम रोज दिन बॉल नृत्य में जा हिअइ । हुआँ हमन्हीं ह्विस्ट के अपन टेबुल बनइते गेलिए ह - विदेश मंत्रालय के मंत्री, फ्रेंच राजदूत, अंगरेज, जर्मन राजदूत आउ हम । आउ ताश खेलते-खेलते एतना थकावट आ जा हइ, कि एकरा नियन कुछ नयँ हइ । हम जइसीं दौड़ल ज़ीना पर से होते चौठा मंजला पर पहुँचऽ हूँ, अपन रसोइया के बोलऽ हूँ - "मावरूश्का, हमर ओवरकोट ..." हम की बक रहलिए ह - हम भूल गेलिअइ, कि हम दोसरा मंजला पर रहऽ हिअइ । हमर खाली ज़ीना के ही एतना कीमत हइ ... आउ हमर ड्योढ़ी तरफ नजर डालना भी केतना उत्सुकता पैदा करऽ हइ, जबकि हम अभी जगवो नयँ कइलिअइ - काउंट आउ राजकुमार के भीड़ लग जा हइ आउ हुआँ अइसे भनभनाय लगते जा हइ, जइसे मधुमक्खी; खाली सुनाय दे हइ - झ ... झ ... झ ... कभी-कभार तो मंत्री भी ...
(मेयर आउ दोसर सब भयभीत होके अपन-अपन कुरसी से उठके खड़ी हो जा हका ।)
हमरा लगी लोग लिफाफा के उपरे "महामहिम" भी लिखते जा हइ । एक तुरी हम एक विभाग के प्रमुख भी हलिअइ । आउ विचित्र बात हलइ - निदेशक (डायरेक्टर) चल गेलइ - कहाँ चल गेलइ, केकरो मालुम नयँ । लेकिन, स्वाभाविक रूप से, खुसर-फुसर होवे लगलइ - कइसे, की, केऽ ई जगह पर अइतइ ? कइएक जेनरल (सेनापति) लोग जिमेवारी लेवे के उत्साह देखइते गेलथिन, लेकिन जब पास जाथिन, त नयँ, ई तो कठिन हइ। देखे में असान लगइ, लेकिन जब नगीच से परखल जाय - बस भाड़ में जाय ! बाद में देखऽ हका कि कुछ नयँ कइल जा सकऽ हइ - त हमरा भिर । आउ ओहे बखत गल्ली-गल्ली में कुरियर, कुरियर, कुरियर ... अपने कल्पना कर सकऽ हथिन, पैंतीस हजार कुरियर ! "की बात हइ ?" हम पुच्छऽ हिअइ । "इवान अलिक्सांद्रोविच, ई विभाग के भार सँभालथिन !" हम, स्वीकार करऽ हिअइ, जरी संकोच में पड़ गेलिअइ, हम ड्रेसिंग गाउन में बाहर अइलिए हल - अस्वीकार करे लगी चहलिअइ, लेकिन सोचऽ हिअइ - ई बात सम्राट् तक पहुँचतइ, आउ हमर सरकारी सेवा के रेकर्ड में भी जइतइ ... "ठीक हइ, महानुभाव लोग, हम पद सँभालऽ हिअइ, स्वीकार करऽ हिअइ", हम बोलऽ हिअइ, "अइसीं होवे", बोलऽ हिअइ, "हम स्वीकार करऽ हिअइ, खाली हमरा भिर - अ-अ-अ ! ... हमर आँख हमेशे खुल्लल रहऽ हइ ! हम बस ..." आउ वास्तव में, जब कभी विभाग से गुजरऽ हिअइ - त लगऽ हइ मानूँ भूकंप आ गेले ह, सब कुछ कँप्पे लगऽ हइ आउ पत्ता नियन हिल्लऽ हइ ।
(मेयर आउ दोसर सब भय से कँप्पे लगऽ हका । ख़्लिस्ताकोव के जोश आउ बढ़ जा हइ ।)
ओह ! हमरा मजाक करना पसीन नयँ । हम ओकन्हीं सब के भविष्य में कइसनो गलती कइला पर धमकी आउ दंड बता देलिअइ । हमरा से खुद राज्य परिषद् (state council) भय खा हइ । आउ वास्तव में काहे नयँ ? हम हइए हिअइ अइसन ! हम केकरो चलते फिकिर नयँ करऽ हिअइ ... हम सब के कहऽ हिअइ - "हम खुद के जानऽ हिअइ, खुद के ।" हम सगरो हिअइ, सगरो । हम रोज दिन राजमहल जा हिअइ । हमरा बिहाने तुरतम्मे फ़ील्ड-मार्शल बना देवल जइतइ ... (ऊ फिसल जा हइ आउ फर्श पर धड़ाम से गिरहीं-गिरहीं वला रहऽ हइ, कि आदरपूर्वक अफसर सब द्वारा सँभाल लेल जा हइ ।)
मेयर - (पास जइते आउ पूरे देह से थरथरइते, बोले के प्रयास करऽ हइ) लेकिन महा-महा-महा ... महा ...
ख़्लिस्ताकोव - (अचानक आउ तेज स्वर में) की बात हइ ?
मेयर - लेकिन महा-महा-महा ... महा ...
ख़्लिस्ताकोव - (ओइसने स्वर में) हमरा तो कुच्छो समझ में नयँ आवऽ हइ, सब कुछ बकवास हइ ।
मेयर - महा-महा-महा ... हिम, महामहिम, की अपने अराम करे के किरपा नयँ करथिन ? ... अइकी कमरा हइ, आउ जरूरत के सब कुछ हइ ।
ख़्लिस्ताकोव - बकवास - अराम करना । ठीक हइ, हम अराम करे लगी तैयार हिअइ । महानुभावो, अपने हियाँ के लंच (भोजन) बड़ी निम्मन हलइ ... हम संतुष्ट हिअइ, संतुष्ट हिअइ । (घोषणा करते) लबरदान ! लबरदान ! (बगल के कमरा में घुस जा हइ, ओकर पीछू-पीछू मेयर ।)
Posted by नारायण प्रसाद at 7:18 PM No comments: Links to this post
Thursday, May 11, 2017
विश्वप्रसिद्ध रूसी नाटक "इंस्पेक्टर" ; अंक-3 ; दृश्य-5
दृश्य-5
(पुलिस के सिपाही दरवाजा के दुन्नु पट खोलते जा हइ । ख़्लिस्ताकोव के प्रवेश - ओकरा पीछू मेयर, फेर अनुदान संस्था के न्यासी, स्कूल इंस्पेक्टर, दोबचिन्स्की आउ नाक पर पट्टी लगइले बोबचिन्स्की । मेयर सिपाही लोग के फर्श पर पड़ल कागज के टुकड़ा तरफ इशारा करऽ हका - ओकन्हीं ओकरा झपटके पकड़ते जा हइ आउ आपस में टकरा जइते जा हइ ।)
ख़्लिस्ताकोव - निम्मन संस्था हइ । हमरा पसन पड़ऽ हइ, कि अपने के हियाँ यात्री सब के शहर के सब कुछ देखावल जा हइ । दोसर शहरवन में हमरा कुछ नयँ देखइते गेलइ ।
मेयर - अपने के हम ई कहे के जुर्रत करऽ हिअइ, कि दोसर शहरवन में मेयर आउ अधिकारी लोग अधिकतर अपन-अपन तथाकथित स्वार्थ के चिंता करते जा हका । लेकिन हियाँ, कहल जा सकऽ हइ, कि एकरा सिवाय आउ दोसर विचार नयँ रहऽ हइ, कि शिष्ट व्यवहार आउ सतर्कता से प्राधिकारी (authorities) के ध्यान कइसे आकृष्ट कइल जाय ।
ख़्लिस्ताकोव - नाश्ता बहुत निम्मन हलइ; हम बिलकुल रजके खइलिअइ । की अपने हीं रोज दिन अइसन होवऽ हइ ?
मेयर - खास करके प्रिय अतिथि खातिर ।
ख़्लिस्ताकोव - हमरा खाना पसन हइ । वस्तुतः हमन्हीं एहे लगी तो जीयऽ हिअइ, कि खुशी के फूल तोड़ल जाय । ई मछली के की नाम हइ ?
अरतेमी फ़िलिप्पोविच - (दौड़के पास में जइते) जी, लबरदान (salted or dried codfish) ।
ख़्लिस्ताकोव - बहुत स्वादिष्ट । हमन्हीं नाश्ता काहाँ करते गेलिअइ ? कहीं अस्पताल में तो नयँ ?
अरतेमी फ़िलिप्पोविच - जी बिलकुल सही, अनुदान संस्था में ।
ख़्लिस्ताकोव - आद हइ, आद हइ, हुआँ कइएक बेड पड़ल हलइ । आउ रोगी लोग चंगा हो गेते गेलइ ? हुआँ ओकन्हीं, लगऽ हइ, बहुत कम हलइ ।
अरतेमी फ़िलिप्पोविच - लगभग दस लोग रह गेते गेले ह, एकरा से जादे नयँ; बाकी लोग चंगा हो गेते गेलइ। एकर व्यवस्था अइसीं कइल हइ, अइसने नियम हइ । जबसे हम प्रशासन अपन हाथ में लेलिअइ, शायद अपने के विश्वास भी नयँ होतइ, सब कोय मक्खी नियन चंगा हो जइते जा हइ । रोगी जइसीं अस्पताल आवऽ हइ, कि ऊ चंगा हो जा हइ; आउ दवाय से ओतना नयँ, जेतना कि ईमनदारी आउ व्यवस्था से ।
मेयर - आउ हम ई सूचित करे के जुर्रत करऽ हिअइ, कि मेयर के कर्तव्य एगो बड़गो सिरदर्द हइ ! केतना सारा काम पड़ल रहऽ हइ, खाली सफाई, मरम्मत, रख-रखाव के मामले में ... एक शब्द में, सबसे बुद्धिमान अदमी के भी कठिनाई झेले पड़ जइतइ, लेकिन भगमान के किरपा से, सब कुछ ठीक-ठाक चल रहले ह । दोसर मेयर तो, वास्तव में, अपन लाभ के चिंता करतइ; लेकिन, विश्वास करथिन, कि जखने हम सुत्ते लगी भी पड़ जा हिअइ, त सोचते रहऽ हिअइ - "हे भगमान, की कइल जाय, कि प्राधिकारी हमर उत्साह के देखथिन आउ हमरा से प्रसन्न होथिन ? ..." ऊ हमरा पुरस्कृत करथिन चाहे नयँ, वस्तुतः, ई उनकर मर्जी पर निर्भर हइ; कम से कम, हमरा तो मानसिक शांति मिल्लत । जब शहर में सुव्यवस्था रहऽ हइ, सड़क सब साफ-सुथरा होवऽ हइ, कैदी लोग के निम्मन से रक्खल जा हइ, पियक्कड़ लोग कम रहऽ हइ ... त हमरा एकरा से जादे आउ की चाही? वस्तुतः हम कोय सम्मान-उम्मान नयँ चाहऽ ही । ई वास्तव में लुभावना होवऽ हइ, लेकिन सदाचार के सामने ई सब कुछ राख आउ आडंबर हइ ।
अरतेमी फ़िलिप्पोविच - (स्वगत) देखऽ, ई निकम्मा कइसन तस्वीर बनावऽ हइ ! भगमान अइसन प्रतिभा दे !
ख़्लिस्ताकोव - ई सच हइ । हम स्वीकार करऽ हिअइ कि हमरा खुद कभी-कभी दार्शनिक चिंतन के धुन सवार होवऽ हइ - कभी गद्य में, त कभी कविता में निकस जा हइ ।
बोबचिन्स्की - (दोबचिन्स्की से) सच हइ, सब सच हइ, प्योत्र इवानोविच ! टिप्पणी अइसन-अइसन रहऽ हइ - ई बात साफ हइ, कि ऊ एगो विद्वान व्यक्ति हथिन ।
ख़्लिस्ताकोव - किरपा करके बताथिन, अपने हीं कइसनो मनोरंजन, मंडली, नयँ हइ, जाहाँ, मसलन, ताश खेलल जा सकइ ?
मेयर - (स्वगत) ओहो, समझ रहलियो ह, प्यारे, कि तूँ कउची पर निशाना साध रहलहो ह ! (प्रकट) भगमान बचावे ! हियाँ तो अइसन मंडली के कोय नाम-निशान नयँ हइ । हम तो ताश कभी हाथ में नयँ पकड़लिअइ; हमरा एहो नयँ मालुम कि ताश कइसे खेलल जा हइ । हम ओकरा दने उदासीन भाव से कभी नयँ देख सकलिअइ; आउ अगर कभी संयोग से हीरा के अइसन कोय राजा चाहे आउ कुछ के देख लिहइ, त अइसन नफरत होवऽ हइ कि हम थूक दे हिअइ । एक तुरी कइसूँ अइसन होलइ, कि बुतरुअन के मनोरंजन करते, हम ताश के पत्ता के घर बनइलिअइ, लेकिन ओकर बाद रात भर हमरा अभिशप्त सपना अइते रहलइ । भगमान एकरा से बचावे ! एतना कीमती समय अइसन काम में कइसे बरबाद कइल जा सकऽ हइ ?
लुका लुकीच - (स्वगत) आउ हमरा से ई नीच कल्हे सो रूबल ताश के जुआ में जीत लेलक ।
मेयर - बेहतर तो ई होतइ कि हम ई समय के राज्य के भलाई में लगइअइ ।
ख़्लिस्ताकोव - नयँ, अपने के लेकिन गलतफहमी हइ ... ई सब निर्भर करऽ हइ कि कोय ई बात के कउन पहलू से देखऽ हइ । अगर, मसलन, तखने रुक जाल जा हइ, जब दाँव पर रकम डबल करे के जरूरत हइ ... तखने वस्तुतः ... नयँ, कहल नयँ जा सकऽ हइ, कभी-कभी ताश के खेल बहुत लुभावना होवऽ हइ ।
Posted by नारायण प्रसाद at 4:59 PM No comments: Links to this post
Wednesday, May 10, 2017
विश्वप्रसिद्ध रूसी नाटक "इंस्पेक्टर" ; अंक-3 ; दृश्य-4
दृश्य-4
(मिश्का आउ ओसिप)
ओसिप - एकरा काहाँ रक्खल जाय ?
मिश्का - हियाँ, चचा, हियाँ ।
ओसिप - ठहर, जरी सुस्ताय लेवे दे । आह, कइसन दयनीय जिनगी हइ ! जब पेट खाली रहऽ हइ, त सब बोझा भारी लगऽ हइ ।
मिश्का - चचा, जरी बतावऽ - की जेनरल (सेनापति) जल्दीए आवे वला हथिन ?
ओसिप - कउन जेनरल ?
मिश्का - तोर मालिक ।
ओसिप - मालिक ? लेकिन ऊ कइसन जेनरल हथिन ?
मिश्का - त की वास्तव में जेनरल नयँ हथिन ?
ओसिप - जेनरल हथिन, लेकिन खाली दोसरा तरह के ।
मिश्का - की ? ई वास्तविक जेनरल से जादे हथिन कि कम ?
ओसिप - जादे ।
मिश्का - कीऽ ! ओहे से हमन्हीं हीं अइसन हलचल मचल हइ ।
ओसिप - सुन, बेटा - तूँ तो, हमरा लगऽ हउ, समझदार लड़का हकँऽ; कुछ तो खाय के इंतजाम कर ।
मिश्का - लेकिन, चचा, तोरा लगी कुच्छो तैयार नयँ हको । रूखा-सूखा तूँ खइबहो नयँ, आउ अइकी जब तोर मालिक खाय लगी टेबुल भिर बैठथुन, त तोहरो लगी ओहे खाना लगावल जइतो ।
ओसिप - अच्छऽ, लेकिन रूखा-सूखा तोहरा हीं की हको ?
मिश्का - पतकोबी के सूप आउ कचौड़ी ।
ओसिप - ठीक हइ, पतकोबी के सूप, काशा आउ कचौड़िए सही ! कोय बात नयँ, सब कुछ खइबइ । खैर, ट्रंक के ढोके ले जाल जाय ! की, कोय दोसर दरवाजा हइ ?
मिश्का - हकइ ।
(दुन्नु मिलके ट्रंक ढोके बगल वला कमरा में ले जइते जा हइ ।)
Posted by नारायण प्रसाद at 1:32 AM No comments: Links to this post
Subscribe to: Posts (Atom)

robotstxt: allowed

filter: keep


text:
जिला सीतामढ़ी, प्रखण्ड, पंचायत बथनाहा पश्चिम, गांव बथनाहा। इहां लगभग पन्द्रह साल से स्टेट बोडिंग के मोटर अउर ट्रास्फर्मर चोरी भेगेल हई। जेई कारण उ बोडिंग बन्द भेगेल हई लेकिन अभी तक कोनो अधिकारी के ध्यान न हई।
गांव के किसान लोग रामनाथन महतो, सवित्री देवी, बेचु राय सब कहलथिन कि इहां के स्टेट बोडिंग बहुत दिन से खराब हई। जेई कारण हमरा सब के खेती पटवन में बहुत दिक्कत हो रहल हई। एई मंहगाई में बोडिंग से पटवन में बहुत रूपईया लगई छई। स्टेट बोडिग से खेत पटइत रहलकह त उतना रूपईया न लगइत रहलह। अब त डेढ़ सौ रूपईया के घंटा खेत से पटवइ छी।
मुखिया शंति देवी के घर वाला पंकज कुमार सिंह कहलथिन कि हम सरकारी विभाग के कर्मचारी के आवेदन न देले छी। एकचड़ा गु्रप के ठिकेदार के आवेदन देली अउर जिला के नल कुप विभाग में फोन कयली। नल कुप विभाग के जेई सत्यनरायण कुमार कहलथिन कि उहां से कोई आवेदन न आयल हई, लेकिन फोन आयल होतई हमरा न मालुम हय। हम देखई छी कही केाई आवेदन आयल होतई त ओई जगह के जांच कयल जतई।


text:
Thursday, July 13, 2017
रूसी उपन्यास - "कप्तान के बिटिया" ; अध्याय-1
अलिक्सांद्र सिर्गेयेविच पुश्किन
कप्तान के बिटिया
अपन मान-सम्मान के सुरक्षा बचपन से करे के चाही ।
- कहावत
अध्याय - 1
गार्ड-सेना के सर्जेंट
ऊ गार्ड-सेना में तो कल्हिंएँ हो जइते हल कप्तान ।
- एकर जरूरत नयँ; सेना में सेवा करे देल जाय ।
- ठीके कहल गेलइ ! ओकरा तकलीफ झेले देवल जाय ...
------------------------------------------------------
आउ ओकर बाप केऽ हइ ?
- क्न्याझनिन [1]
हमर पिताजी, अन्द्रेय पित्रोविच ग्रिनेव अपन जवानी में काउंट म्यूनिख़ [2] के अधीन सेना में सेवा कइलथिन हल आउ सन् 17-- में फ़स्ट मेजर [3] रैंक में सेवानिवृत्त (रिटायर) होलथिन हल । ऊ बखत से ऊ सिम्बिर्स्क प्रान्त के अपन गाँव में रहऽ हलथिन, जाहाँ परी ऊ कुमारी अवदोत्या वसील्येव्ना यू॰ से शादी कर लेलथिन, जे हुआँ के एगो गरीब कुलीन के बेटी हलथिन । हमन्हीं नो भाय-बहिन हलिअइ । लेकिन हमर सब्भे भाय-बहिन के बचपने में मौत हो गेलइ ।
हम अभी माय के पेटे में हलिअइ कि हमन्हीं के नजदीकी रिश्तेदार राजकुमार बी॰ के मेहरबानी से, जे गार्ड सेना में मेजर हलथिन, हमरा सिम्योनोव्स्की रेजिमेंट में सर्जेंट के रूप में दर्ज कर लेल गेलइ [4] । अगर हरेक आशा के विपरीत माय लड़की के जन्म देते हल, त पिताजी ड्यूटी पर रिपोर्ट नयँ करे वला सर्जेंट के मौत के बारे सूचना उचित स्थान पर दे देथिन हल, आउ मामला हुएँ खतम हो जइते हल । पढ़ाई समाप्त होवे तक हमरा छुट्टी पर मानल गेलइ । ऊ जमाना में हमन्हीं के शिक्षा-दीक्षा आझकल नियन नयँ देल जा हलइ । पाँच साल के उमर में हमरा साईस सावेलिच के हाथ में सौंप देल गेलइ, जेकरा मद्यसंयमी आचरण के कारण पुरस्कार के रूप में हमर व्यक्तिगत नौकर बना देवल गेले हल । ओकर देख-रेख में बारह बरिस के उमर तक हम रूसी भाषा में पढ़े-लिक्खे लगी सीख गेलिअइ आउ बोर्ज़्वा [5] नर कुत्ता के गुण निम्मन से परख सकऽ हलिअइ। एहे समय पिताजी हमरा लगी एगो फ्रांसीसी, मौँस्य बोप्रे (Monsieur Beaupre) [6], के शिक्षक के रूप में नियुक्त कइलथिन, जेकरा शराब आउ जैतून के तेल के वार्षिक भंडार के साथ मास्को से औडर कइल गेले हल । ओकर आगमन सावेलिच के बिलकुल नयँ पसीन पड़लइ । "भगमान के किरपा से", ऊ खुद से बड़बड़इलइ, "लगऽ हइ, बुतरुअन के नेहावल-धोवल जा हइ, कंघी कइल जा हइ, खिलावल जा हइ । फेर फालतू के पैसा खरच करे के आउ मौँस्य के नियुक्त करे के कीऽ जरूरत हइ, मानूँ अपनहीं लोग काफी नयँ हलइ!"
बोप्रे अपन देश में नउआ हलइ, फेर प्रुशिया (Prussia) में सैनिक, फेर ' पुर एत्र उचितेल ' [pour être outchitel - (फ्रेंच) शिक्षक बन्ने लगी] रूस चल अइलइ, जबकि ई शब्द ( उचितेल ) के ठीक से मतलबो ओकरा नयँ मालुम हलइ । ऊ एगो निम्मन अदमी हलइ, लेकिन चंचल आउ हद दर्जा के दुराचारी हलइ । ओकर सबसे बड़गो कमजोरी हलइ औरत जात के प्रति अनुराग; अकसर अपन हरक्कत लगी ओकर पिटम्मस होवऽ हलइ, जेकरा चलते पूरे दिन ओह-आह करते रहऽ हलइ । एकरा अलावे, (ओकरे अभिव्यक्ति के अनुसार) ऊ बोतल के दुश्मन भी नयँ हलइ, मतलब (रूसी में कहल जाय तो) कुछ जादहीं गटकना पसीन करऽ हलइ । लेकिन चूँकि हमन्हीं हीं शराब खाली दुपहर के भोजन के बखत परसल जा हलइ, आउ ओहो खाली एक-एक गिलास, लेकिन अकसर शिक्षक के परसे में चूक जइते जा हलइ, त हमर बोप्रे बहुत जल्दीए रूसी शराब के आदी हो गेलइ आउ अपन देश के शराब के अपेक्षा ओकरा पेट खातिर अधिक उपयोगी समझके कहीं जादे पसीन करे लगलइ । हमन्हीं बीच तुरतम्मे पटरी बैठ गेलइ, आउ हलाँकि ठेका के मोताबिक ऊ हमरा फ्रेंच, जर्मन आउ सब विषय पढ़ावे लगी कर्तव्यबद्ध हलइ, लेकिन ऊ जल्दी से जल्दी हमरा से रूसी भाषा में कइसूँ बतियाय लगी सीखना बेहतर समझलकइ - आउ फेर हमन्हीं दुन्नु में से हरेक अपने काम में लीन हो गेते गेलिअइ । हमन्हीं घुल-मिलके रहऽ हलिअइ । हम आउ कोय दोसर शिक्षक नयँ चाहऽ हलिअइ । लेकिन जल्दीए भाग्य हमन्हीं के अलगे-अलगे कर देलकइ, आउ अइकी ई घटना के चलते ।
मोटक्कर आउ चेचकरू (pock-marked) लौंडिया धोबिनियाँ पलाश्का आउ कानी गोबरनियाँ अकुल्का कइसूँ एक्के साथ हमर माय के गोड़ पर गिर जाय के फैसला कइलकइ, अपन पापपूर्ण दुर्बलता स्वीकार कर लेते गेलइ आउ रोते-कनते मौँस्य पर इलजाम लगइलकइ, जे ओकन्हीं के अनाड़ीपन के चलते फुसला लेलके हल । हमर माय के ई बात के हलका में लेना पसीन नयँ पड़लइ आउ पिताजी के शिकायत कर देलकइ । उनकर सख्त कदम छोटगर हलइ । ऊ तुरतम्मे बदमाश फ्रेंच के बोलवा पठइलथिन । उनका बतावल गेलइ कि मौंस्य हमरा अपन पाठ पढ़ाब करऽ हइ । पिताजी हमर कमरा में चल अइलथिन । ई बखत बोप्रे पलंग पर एगो भोला-भाला के नीन लेब करऽ हलइ । हम अपन काम में लीन हलिअइ । ई बात के उल्लेख करना आवश्यक हइ कि हमरा लगी मास्को से भूगोल के एगो मानचित्र मँगवावल गेले हल । ई देवाल पर बिन कोय उपयोग के टँग्गल हलइ आउ कागज के साइज आउ गुण हमरा बहुत पहिलहीं से ललचाब करऽ हलइ । हम ओकरा से एगो तिलंगी बनावे के फैसला कइलिअइ, आउ बोप्रे के नीन के फयदा उठइते, काम में लग गेलिअइ । पिताजी ओहे समय अंदर अइलथिन, जब हम केप ऑफ़ गुड होप के साथ बास्ट (bast) के पूँछ लगाब करऽ हलिअइ । भूगोल में हमर ई अभ्यास के देखके पिताजी हमर कान ऐंठलथिन, फेर बोप्रे दने लपकल गेलथिन, ओकरा बहुत बेपरवाही से जगइलथिन आउ फटकार के झड़ी लगावे लगलथिन । हड़बड़ाल बोप्रे उट्ठे लगी चहलकइ लेकिन उठ नयँ सकलइ - अभागल फ्रांसीसी पीके मत्तल हलइ । सात आफत के एक इलाज । पिताजी ओकरा अर्धचन्द्र देके पलंग पर से उठइलथिन, धक्का देके दरवाजा के बाहर कर देलथिन आउ ओहे दिन घर से निकास देलथिन, जेकरा से सावेलिच के अवर्णनीय प्रसन्नता होलइ । ई तरह हमर शिक्षा-दीक्षा के अंत हो गेल ।
कबुत्तर के पीछू-पीछू दौड़ते आउ नौकरवन के बुतरुअन साथ मेढ़क-कूद (leapfrog) खेलते हम एगो अनाड़ी के जिनगी जीए लगलूँ । एहे दौरान हम सोल्लह साल के हो गेलूँ । हियाँ परी हमर भाग्य बदल गेल ।
पतझड़ ऋतु में एक दिन अतिथिकक्ष में हमर माय मध के मुरब्बा बना रहले हल, आउ उबलते झाग (फेन) के देख-देखके हमर मुँह में पानी आ रहल हल । पिताजी खिड़की बिजुन बैठल कोर्ट कैलेंडर [7] पढ़ रहलथिन हल, जे ऊ हर साल मँगावऽ हलथिन । ई पुस्तक के उनका पर हमेशे बड़गो प्रभाव पड़ऽ हलइ - ऊ बिन विशेष दिलचस्पी के कभी नयँ एकरा पढ़ऽ हलथिन, आउ ई पठन उनका में हमेशे पित्त के आश्चर्यजनक उत्तेजना पैदा करऽ हलइ । उनकर रुचि आउ आदत से निम्मन से परिचित हमर माय हमेशे ई अशुभ पुस्तक के यथासंभव दूर नुकाऽ देवे के कोशिश करऽ हलइ, आउ ई तरह कोर्ट कैलेंडर कभी-कभी पूरे महिन्ना भर तक उनका नजर नयँ आवऽ हलइ । लेकिन जब संयोगवश ऊ उनका मिल जा हलइ, त पूरे घंटा भर ऊ अपन हाथ से अलगे नयँ करऽ हलथिन । ई तरह, पिताजी कोर्ट कैलेंडर पढ़ रहलथिन हल, बीच-बीच में अपन कन्हा झटकऽ हलथिन आउ धीरे से दोहरावऽ हलथिन - "लेफ़्टेनेंट जेनरल ! ... ऊ हमर कंपनी में सर्जेंट हलइ ! ... दुन्नु उच्चतम पदक (ऑर्डर) से सम्मानित ! ... आउ कीऽ बहुत दिन हो गेलइ जब हमन्हीं दुन्नु ... " आखिर पिताजी कैलेंडर के सोफा पर बिग देलथिन आउ सोच में डूब गेलथिन, जे कुच्छो निम्मन शकुन नयँ हलइ ।
अचानक ऊ माय दने मुखातिब होलथिन - "अवदोत्या वसील्येव्ना, पित्रुशा ('प्योत्र' के ऊनार्थक) के केतना उमर हो गेले ह ?"
"अइकी सतरहमा साल चल रहले ह", माय उत्तर देलकइ । "पित्रुशा ओहे साल पैदा होले हल, जब मौसी नस्तास्या गेरासिमोव्ना एक आँख खो देलके हल, आउ जब ..."
"अच्छऽ, अच्छऽ", पिताजी बीच में टोकते बोललथिन, "अब ओकरा मिलिट्री सेवा करे के बखत हो गेलइ । अब बहुत हो गेलइ नौकरानी लोग के घर के आसपास ओकर दौड़ना आउ कबुत्तरखाना पर चढ़ना ।"
हमरा से अलग होवे के विचार से मइया के मन पर अइसन झटका लगलइ कि ओकर हाथ से चम्मच छूटके कड़ाही में गिर गेलइ आउ ओकर चेहरा पर से लोर बहे लगलइ । एकर विपरीत, हमर खुशी के वर्णन करना मोसकिल हइ । मिलिट्री सेवा के विचार हमरा में अजादी के विचार आउ पितिरबुर्ग के जीवन के विचार से घुलमिल गेलइ । हम खुद के गार्ड सेना के अफसर के रूप में कल्पना कइलिअइ, जे, हमर विचार में, मानवीय सुख के पराकाष्ठा हलइ ।
पिताजी के न तो अपन इरादा बदलना पसीन हलइ, आउ न एकर कार्यान्वयन के स्थगित करना । हमर प्रस्थान के दिन तय कर देल गेलइ । प्रस्थान करे के पूर्वसंध्या के घोषणा कइलथिन, कि उनकर इरादा हमरा साथ हमर भावी कमांडर के पत्र भेजना हलइ, आउ कागज-कलम के माँग कइलथिन ।
"अन्द्रेय पित्रोविच", माय कहलकइ, "राजकुमार बी॰ के हमरा तरफ से भी अभिवादन करना नयँ भूलथिन; हमरा आशा हइ, कि ऊ पित्रुशा पर अपन कृपादृष्टि से वंचित नयँ करथिन ।"
"कइसन बकवास हइ !" पिताजी नाक-भौं सिकोड़ते उत्तर देलथिन । "हम काहे लगी भला राजकुमार बी॰ के लिखबइ ?"
"तूँहीं तो कहलहो कि पित्रुशा के कमांडर के पत्र लिक्खे जाब करऽ हो ।"
"ठीक हइ, लेकिन ओकरा से की ?"
"लेकिन पित्रुशा के कमांडर तो राजकुमार बी॰ हथिन । आउ पित्रुशा के नाम तो सिम्योनोव्स्की रेजिमेंट में दर्ज हइ ।"
"दर्ज हइ ! लेकिन हमरा एकरा से की मतलब कि ओकर नाम दर्ज हइ ? पित्रुशा पितिरबुर्ग नयँ जइतइ । पितिरबुर्ग में मिलिट्री सेवा में रहते ऊ की सीखतइ ? फिजूलखर्ची करतइ आउ मस्ती मारतइ ? नयँ, ओकरा फौज में काम करे देल जाय, आउ कोल्हू के बैल नियन काम करे देल जाय, आउ जरी बारूद के गन्ह लेवे देल जाय, आउ एगो सैनिक बन्ने देल जाय, निकम्मा नयँ । गार्ड सेना में दर्ज ! ओकर पासपोर्ट [8] कन्ने हइ ? लाके एन्ने दे ।"
माय हमर पासपोर्ट खोजलकइ, जे एकरा हमर नामकरण के समय के कमीज के साथ पेटी में संजोगके रखले हलइ, आउ अपन कँपते हाथ से एकरा पिताजी के सौंप देलकइ । पिताजी ओकरा ध्यान से पढ़ गेलथिन, फेर अपन सामने टेबुल पर रख देलथिन आउ अपन पत्र लिखना शुरू कइलथिन ।
उत्सुकता हमरा यातना देब करऽ हल - हमरा कन्ने भेजल जइतइ, अगर पितिरबुर्ग नयँ तो ? हम पिताजी के कलम से, जे काफी धीरे-धीरे चल्लब करऽ हलइ, अपन नजर नयँ हटइलिअइ । आखिर ऊ लिखना समाप्त कइलथिन, पास्पोर्ट के साथ पत्र के एगो लिफाफा में बंद कइलथिन, चश्मा उतार लेलथिन, आउ हमरा बोलाके कहलथिन - "हले ले ई हमर पुरनका साथी आउ मित्र अन्द्रेय कार्लोविच आर॰ के नाम पत्र । तोरा उनकर अधीन सेवा करे खातिर ओरेनबुर्ग [9] जाय के हउ ।"
आउ ई तरह हमर सब्भे मधुर आशा पर पानी फिर गेल ! पितिरबुर्ग के खुशी भरल जिनगी के बदले हमरा सूनसान आउ दूर-दराज के क्षेत्र में उबाऊपन हमर इंतजार कर रहल हल । फौजी सेवा, जेकरा बारे हम मिनट भर पहिले एतना हर्षातिरेक से सोच रहलूँ हल, हमरा अब एगो भारी दुर्भाग्य प्रतीत हो रहल हल । लेकिन कुच्छो बहस नयँ कइल जा सकऽ हलइ ! दोसर दिन सुबहे ड्योढ़ी पर यात्रा के किबित्का [10] लावल गेलइ; एकरा में ट्रंक, चाय-सेट के साथ यात्रा के दौरान खाय-पीए लगी अरतन-बरतन के पेटी, आउ रोल आउ पाई (rolls and pies) के बंडल रख देल गेलइ, जे घरेलू लाड़-प्यार के आखिरी निशानी हलइ । माता-पिता हमरा आशीर्वाद देलथिन । पिताजी हमरा कहलथिन - "अलविदा, प्योत्र । जिनकर प्रति निष्ठा के शपथ लेना, उनकर निष्ठापूर्वक सेवा करना; कमांडर लोग के आज्ञा के पालन करना; उनकर अनुग्रह पावे लगी पीछू नयँ पड़ना; अपन पहल करके सेवा नयँ करना; सेवा से मुँह नयँ मोड़ना; आउ ई कहावत के आद रखना - 'नावा पोशाक के, आउ बचपन से सम्मान के सुरक्षित (बनइले) रखना' ।" लोर बहइते माय हमरा अपन सेहत के खियाल रक्खे के हिदायत कइलकइ, आउ सावेलिच के बुतरू के (मतलब हमर) देखभाल करे के । हमरा खरगोश के खाल के कोट पेन्हावल गेलइ, आउ ओकर उपरे लोमड़ी के फ़र-कोट । हम सावेलिच के साथ किबित्का में बैठलिअइ आउ लोर बहइते यात्रा लगी प्रस्थान कइलिअइ ।
ओहे रात हम सिम्बिर्स्क पहुँचलिअइ, जाहाँ परी जरूरी समान खरीदे लगी एक दिन ठहरना जरूरी हलइ, जे काम सावेलिच के सौंप देल गेले हल । हम एगो सराय में ठहरलिअइ । सावेलिच सुबहे दोकान सब के चक्कर लगावे लगी रवाना हो गेलइ । खिड़की से गंदा-संदा गल्ली दने देखते-देखते ऊब गेला पर हम सब्भे कमरा में चहलकदमी करे लगलिअइ । बिलियर्ड कक्ष में प्रवेश कइला पर हमरा एगो कोय पैंतीस साल के लमगर मोंछ वला एगो उँचगर कद के ठाकुर (रईस) देखाय देलकइ, जे ड्रेसिंग-गाउन पेन्हले हलइ आउ जेकर हाथ में बिलियर्ड खेले के डंडा आउ दाँत में पाइप हलइ । ऊ मार्कर [marker - (फ्रेंच) खेल के हिसाब-किताब रक्खे वला] के साथ खेलब करऽ हलइ, जे जब-जब जीत जाय, त ओकरा एक गिलास वोदका पीये लगी मिल्लइ; आउ जब-जब हारइ, त ओकरा चौपाया नियन बिलियर्ड टेबुल के निच्चे से रेंगे पड़इ । हम ओकन्हीं के खेल देखे लगलिअइ। जेतने लमगर ई खेल बढ़ते गेलइ, मार्कर के चौपाया नियन रेंगना ओतने जादे अकसर होवे लगलइ, जब तक कि आखिर ऊ टेबुल के निचहीं नयँ रह गेलइ । ई ठाकुर अंत्येष्टि भाषण के रूप में ओकरा पर कुछ जोरदार शब्द उच्चारित कइलकइ आउ हमरा एक दाँव खेले के प्रस्ताव रखलकइ । चूँकि हमरा खेले नयँ आवऽ हलइ, हम इनकार कर देलिअइ । ई ओकरा शायद विचित्र लगलइ । ऊ हमरा तरफ मानूँ अफसोस से देखलकइ; लेकिन हमन्हीं बातचीत करे लगलिअइ । हमरा मालुम होलइ कि ओकर नाम इवान इवानोविच ज़ूरिन हइ, कि ऊ *** हुस्सार रेजिमेंट के कप्तान हइ, कि अभी सिम्बिर्स्क में रंगरूट के भरती करे लगी अइले ह आउ सराय में ठहरल हइ । ज़ूरिन हमरा अपन साथ, भगमान भरोसे जे कुछ मिल जाय, ऊ भोजन पर सैनिक ढंग से खाय लगी आमंत्रित कइलकइ । हम खुशी से राजी हो गेलिअइ । हमन्हीं टेबुल भिर बैठते गेलिअइ । ज़ूरिन बहुत जादे पीयऽ हलइ आउ हमरो पीए लगी कहलकइ, ई बोलते, कि सैनिक सेवा के अभ्यस्त होवे पड़ऽ हइ; ऊ हमरा फौजी जिनगी के कइएक हास्यजनक किस्सा सुनइलकइ, जेकरा से हम लगभग हँसते-हँसते लोटपोट हो गेलिअइ, आउ हमन्हीं टेबुल भिर से बिलकुल पक्का दोस्त के रूप में उठते गेलिअइ । हियाँ परी ऊ स्वेच्छा से हमरा बिलियर्ड खेले लगी सिखावे खातिर सामने अइलइ । "ई", ऊ बोललइ, "हमन्हीं फौजी भाय लगी जरूरी हइ । अभियान में, मसलन, एगो छोटगर जगह पर पहुँच जा हो - की काम में खुद के व्यस्त रखभो ? हमेशे यहूदी लोग के पीटते तो नयँ रह सकऽ हो । जाने-अनजाने सराय जइबहो आउ बिलियर्ड खेले लगबहो; आउ एकरा लगी खेले लगी तो आवे के चाही !" हमरा पक्का अकीन हो गेलइ आउ हम बड़ी लगन से सिक्खे लगलिअइ। ज़ूरिन हमरा बहुत प्रोत्साहित कइलकइ, हमर त्वरित प्रगति पर आश्चर्चकित होवऽ हलइ, आउ कुछ पाठ के बाद हमरा पैसा पर खेले के सलाह देलकइ, एक तुरी में खाली आधा कोपेक पर, लाभ सोचके नयँ, बल्कि ई सोचके कि खाली बेकार में खेले के नयँ, जे ओकर विचार से एगो सबसे खराब आदत हइ । हम एकरो पर राजी हो गेलिअइ, आउ ज़ूरिन पंच [punch - (सं॰ ?) पानी, फल के रस, मसाला आदि के साथ शराब के मिश्रण से बनावल एक पेय] के औडर देलकइ आउ हमरा एरा अजमावे लगी राजी कइलकइ, ई बात के दोहरइते कि फौजी सेवा लगी एकर अभ्यस्त होवे के चाही; आउ बिना पंच के फौजी सेवा के की अर्थ ! हम ओकर बात मान लेलिअइ । एहे दौरान हमन्हीं के खेल चलते रहलइ । जेतने जादे हम अपन गिलास से शराब के चुश्की ले हलिअइ, ओतने जादे साहसी होते जा हलिअइ । हमर बॉल सब लगातार बोर्ड (cushion) से होके हमरा तरफ उड़-उड़ जा हलइ; हम उत्तेजित हो रहलिए हल, मार्कर के कोसब करऽ हलिअइ, जे भगमान जाने कइसे स्कोर के गिनती करऽ हलइ; घंटे-घंटे हम अपन दाँव बढ़ाब करऽ हलिअइ, एक शब्द में - (माय-बाप के लगाम से) मुक्त छोकरा नियन व्यवहार कर रहलिए हल । ई दौरान समय के पता नयँ चललइ । ज़ूरिन अपन घड़ी पर नजर डललकइ, अपन डंडा रख देलकइ आउ हमरा बतइलकइ कि हम सो रूबल हार चुकलिए ह । ई बात हमरा जरी परेशानी में डाल देलकइ । हमर सब पैसा सावेलिच के पास हलइ । हम माफी माँगे लगलिअइ । ज़ूरिन हमरा बीच में टोकलकइ - "कोय बात नयँ ! फिकिर मत करऽ ! हम इंतजार कर सकऽ हिअइ, आउ अभी तो अरिनुश्का हीं चल्लल जाय ।"
हम करिए की सकऽ हलिअइ ? दिन हम ओइसीं बेवकूफी से खतम कइलिअइ जइसे शुरू कइलिए हल । हमन्हीं रात के भोजन अरिनुश्का हीं करते गेलिअइ । ज़ूरिन लगातार हमर जाम भरते जा हलइ, ई बात दोहरइते, कि फौजी जिनगी के अभ्यस्त होवे के चाही । टेबुल भिर से उठला पर हम मोसकिल से अपन गोड़ पर खड़ी हो पावऽ हलिअइ; अधरात के ज़ूरिन हमरा सराय वापिस ले गेलइ ।
सावेलिच हमन्हीं के ड्योढ़ी पर मिललइ । सैनिक सेवा खातिर हमर अशंकनीय उत्साह के लक्षण देखके ऊ आह भरलकइ । "ई तोरा की हो गेलो ह, छोटे मालिक ?" ऊ दयनीय स्वर में हमरा कहलकइ, "काहाँ परी तूँ एतना चढ़ा लेलऽ ? हे भगमान ! जनम से अभी तक अइसन दुष्कर्म नयँ होलो हल !" - "चुप, बुड्ढे !" हम हकलइते ओकरा उत्तर देलिअइ; "तूँ पक्का नशा में हँ, जो सुत जो ... आउ हमरा पलंग पर लिटा दे ।"
अगले दिन हम जगलिअइ त हमर सिर में दरद हलइ, कल के सब घटना धुँधला-सन आद पड़लइ । हमर विचार शृंखला तब टूट गेलइ जब सावेलिच चाय के कप लेले कमरा के अंदर अइलइ । "बहुत जल्दीए, प्योत्र अन्द्रेइच", ऊ सिर हिलइते हमरा कहलकइ, "बहुत जल्दीए रंगरेली मनावे लगलऽ । आउ केकरा पर तूँ गेलऽ ? लगऽ हइ, न तो तोर पिताजी आउ न तो तोर दादाजी पियक्कड़ हलथुन; माताजी के बारे में तो कुछ कहे लायक हइए न हको - जनम से क्वास [11] के सिवा मुँह से कुछ लगइलथुन नयँ । आउ ई सब खातिर केऽ दोषी हइ ? ऊ अभिशप्त मौँस्य । जब न तब ऊ अन्तिप्येव्ना भिर दौड़ल जा हलइ - 'मादाम, ज वू प्री, वोद्क्यू !' [(रूसीकृत फ्रेंच) मैडम, हम अपने के निवेदन करऽ हिअइ, वोदका !] त तोरो लगी हको एहे 'ज वू प्री !' कुछ कहे के जरूरत नयँ हइ - तोरा निम्मन सिखाऽ देलको ह, ऊ कुत्ता के पिल्ला । आउ जरूरत हलइ अइसन विदेशी काफिर के शिक्षक नियुक्त करे के, मानूँ मालिक के पास अप्पन लोग के कमी होवइ !"
हमरा शरम लगलइ । हम मुँह फेर लेलिअइ आउ ओकरा कहलिअइ - "हियाँ से चल जो, सावेलिच; हमरा चाय नयँ चाही ।" लेकिन सावेलिच जब कभी उपदेश देवे लगऽ हलइ तो ओकरा से छुटकारा पाना मोसकिल होवऽ हलइ । "त अइकी देखऽ हो न, प्योत्र अन्द्रेइच, शराब पीए के कइसन नतीजा होवऽ हइ । सिर भारी-भारी आउ खाय के तो मन नयँ करऽ हइ । पियक्कड़ अदमी कोय काम के नयँ होवऽ हइ ... मध मिल्लल खीरा के अचार के पानी पी लऽ, चाहे सबसे निम्मन जहर के दवाय जहर, मतलब, आधा गिलास शराब । लेके अइयो ?"
तखनिएँ एगो बुतरू अंदर अइलइ आउ हमरा ई॰ ई॰ ज़ूरिन के नोट लेके अइलइ । हम एकरा खोललिअइ आउ निम्नलिखित पंक्ति पढ़लिअइ -
"प्रिय प्योत्र अन्द्रेयेविच, किरपा करके हमर लड़का के साथ हमरा सो रूबल भेजवा दऽ, जे तूँ कल्हे हमरा से हारलऽ हल । हमरा पैसा के बहुत जरूरत हके ।
सेवा लगी तैयार
इवान ज़ूरिन"
कुछ नयँ कइल जा सकऽ हलइ । हम उदासीन मुद्रा धारण कर लेलिअइ, आउ सावेलिच से मुखातिब होके, जे 'हमर पैसा, कपड़ा-लत्ता, सब मामला के बड़ी ध्यान से देखभाल करे वला' [12] हलइ, लड़कावा के सो रूबल देवे के औडर देलिअइ । "की ? काहे लगी ?" - आश्चर्यचकित होल सावेलिच पुछलकइ । "हम ई पैसा ओकरा धारऽ हिअइ" - हम सब तरह से संभव उदासीनता के साथ उत्तर देलिअइ । "ओकरा धारऽ हो !" - सावेलिच एतराज कइलकइ, जेकर अचरज मिनट-मिनट बढ़ रहले हल । "लेकिन कब से ओकर ऋणी हो गेलहो, मालिक? मामला कुछ तो गड़बड़ हको । चाहे जे कहो, मालिक, लेकिन हम तो पैसा नयँ देबइ" ...
हम सोचलिअइ कि अगर एहे निर्णायक क्षण में अड़ियल बुढ़उ के तर्क से नयँ शांत करबइ, त आगू जाके हमरा ओकर अभिभावकता से मुक्त होना मोसकिल होतइ, आउ ओकरा तरफ बड़ी गर्व से नजर डालते कहलिअइ - "हम तोर मालिक हिअउ, आउ तूँ हमर नौकर । पैसा हम्मर हके । हम ऊ हरलिअइ, काहेकि हम अइसन चहलिअइ । आउ हम तोरा सलाह दे हिअउ कि जादे अकलमंदी नयँ देखाव आउ ओहे कर जे तोरा कहल जाव।"
हमर ई बात से सावेलिच के दिल पर अइसन चोट लगलइ कि ऊ हाथ झटकलकइ आउ स्तब्ध रह गेलइ । "तूँ खड़ी काहे लगी हकहीं !" हम गोस्सा से चिल्लइलिअइ । सावेलिच कन्ने लगलइ । "प्यारे प्योत्र अन्द्रेइच", ऊ कँपते स्वर में बोललइ, "हमरा शोक-संतप्त करके मत मारऽ । तूँ हमर रोशनी हकऽ ! हमर, ई बुढ़उ के, बात सुन्नऽ - ई डाकू के लिक्खऽ कि हम मजाक कइलियो हल, कि हमरा पास एतना पैसा तो हइए नयँ हको । सो रूबल ! हे कृपालु भगमान ! ओकरा बता देहो, कि तोरा माता-पिता जूआ खेले से सख्त मना कइलथुन हल, सिवाय गिरीदार फल (nuts) के ..." - "बहुत बकवास हो गेलउ", हम टोकते कड़ाई से बोललिअइ, "एद्धिर पैसा दे, नयँ तो अर्द्धचन्द्र देके बाहर कर देबउ ।"
सावेलिच हमरा तरफ गहरा दुख से देखलकइ आउ हमर ऋण के रकम लावे लगी चल गेलइ । हमरा बेचारा बुढ़उ पर तरस अइलइ; लेकिन हम अजाद होवे आउ ई देखा देवे लगी चाहऽ हलिअइ कि हम अभी बुतरू नयँ धइल हिअइ । पैसा ज़ूरिन के दे देवल गेलइ । सावेलिच हमरा ई अभिशप्त (मनहूस) सराय से दूर ले जाय के जल्दीबाजी कइलकइ । ऊ ई खबर के साथ प्रकट होलइ कि घोड़ा(-गाड़ी) तैयार हइ । बिन अपन गुरु से बिदाई लेले आउ फेर ओकरा से कभी नयँ मिल्ले के बात सोचते, अशांत अंतःकरण आउ मूक पश्चात्ताप के साथ हम सिम्बिर्स्क से रवाना होलिअइ ।
Posted by नारायण प्रसाद at 6:25 AM
Labels: अनूदित साहित्य, उपन्यास
No comments:
Subscribe to: Post Comments (Atom)


text:
Just another weblog
18 Posts
320 comments
shashi bhushan
3 Comments
7 Comments
10 Comments
29 Comments
32 Comments
38 Comments
97 Comments
37 Comments
के द्वारा: Jitendra Mathur } else { ?> Jitendra Mathur
के द्वारा: deepak pande } else { ?> deepak pande
के द्वारा:
के द्वारा: rameshbajpai } else { ?> rameshbajpai
के द्वारा:
के द्वारा: afzalkhan } else { ?> afzalkhan
के द्वारा: OM DIKSHIT } else { ?> OM DIKSHIT
के द्वारा:
के द्वारा: ashokkumardubey } else { ?> ashokkumardubey
के द्वारा:
के द्वारा: Sonam Saini } else { ?> Sonam Saini
के द्वारा: ANAND PRAVIN } else { ?> ANAND PRAVIN
के द्वारा:
के द्वारा:
के द्वारा: Bhagwan Babu 'Shajar' } else { ?> Bhagwan Babu 'Shajar'
के द्वारा: चित्रकुमार गुप्ता } else { ?> चित्रकुमार गुप्ता
के द्वारा:
के द्वारा:
के द्वारा: Sumit } else { ?> Sumit
के द्वारा: anilkumar } else { ?> anilkumar
के द्वारा: pushkar } else { ?> pushkar
के द्वारा: sonam saini } else { ?> sonam saini
के द्वारा: sudhajaiswal } else { ?> sudhajaiswal
के द्वारा: डॉo हिमांशु शर्मा (आगोश ) } else { ?> डॉo हिमांशु शर्मा (आगोश )
के द्वारा: achyutamkeshvam } else { ?> achyutamkeshvam
के द्वारा: arunsoniuldan } else { ?> arunsoniuldan
के द्वारा: roshni } else { ?> roshni
के द्वारा:
के द्वारा:
के द्वारा:
के द्वारा: allrounder } else { ?> allrounder
के द्वारा: rastogikb } else { ?> rastogikb
के द्वारा:
के द्वारा:
के द्वारा:
के द्वारा:
के द्वारा:
के द्वारा: rekhafbd } else { ?> rekhafbd
के द्वारा: Lahar } else { ?> Lahar
के द्वारा: krishnashri } else { ?> krishnashri
के द्वारा: Saurabh Shri } else { ?> Saurabh Shri
के द्वारा: yatindrapandey } else { ?> yatindrapandey
के द्वारा:
के द्वारा:
के द्वारा:
के द्वारा: D33P } else { ?> D33P
के द्वारा: yatindranathchaturvedi } else { ?> yatindranathchaturvedi
के द्वारा:
के द्वारा: